XI legislatura · període intermedi · sèrie P · número 6

Ple del Parlament

Sessió 5, dijous 7 de gener de 2016

Presidència de la M. H. Sra. Carme Forcadell i Lluís

Sessió 5

La sessió s'obre a les onze del matí i un minut. Presideix la presidenta del Parlament, acompanyada de tots els membres de la Mesa, la qual és assistida pel secretari general i el lletrat major.

Al banc del Govern seu el president de la Generalitat en funcions, acompanyat de la vicepresidenta del Govern i titular del Departament de Benestar Social i Família en funcions, i dels consellers de Governació i Relacions Institucionals, d'Ensenyament, de Territori i Sostenibilitat, d’Agricultura, Ramaderia, Pesca i Alimentació i de Justícia en funcions.

ORDRE DEL DIA DE LA CONVOCATÒRIA

Punt únic: Procediment per a elegir els senadors que han de representar la Generalitat al Senat (tram. 280-00001/11). Grups parlamentaris. Designació.

La presidenta

Bon dia, comença la sessió.

*(Pausa.)*

Manifestació de condol per les morts dels exdiputats Esteve Orriols i Sendra i Pere Ribera i Guals

Lamento comunicar-los que s’ha mort l’il·lustre senyor Esteve Orriols, que fou diputat d’aquesta cambra i membre de la Mesa, fou diputat de la segona a la vuitena legislatura, i també es va morir, fa dos dies, l’il·lustre senyor Pere Ribera, que també fou diputat d’aquesta cambra, en memòria dels quals els demano un minut de silenci.

*(La cambra serva un minut de silenci.)*

Procediment per a elegir els senadors que han de representar la Generalitat al Senat

280-00001/11

L’únic punt de l’ordre del dia d’aquesta sessió específica és el procediment per a elegir els senadors i senadores que han de representar la Generalitat de Catalunya al Senat.

De conformitat amb la Llei 6/2010, que regula el procediment de designació dels senadors que representen la Generalitat al Senat, un cop presentades les candidatures per a la designació de senadors i senadores, havent dictaminat favorablement la Comissió de l’Estatut dels Diputats, d’acord amb l’article 4.3 de l’esmentada llei, proposo a la cambra els noms dels candidats i candidates a ser designats senadors i senadores en representació de la Generalitat.

Prego a la secretària quarta, la il·lustre senyora Ramona Barrufet, que llegeixi els noms dels candidats que van ser presentats conjuntament pels grups parlamentaris.

La secretària quarta

«Els candidats proposats per a ser designats senadors, que representaran la Generalitat al Senat, són els següents: Elisabeth Abad i Giralt, Mirella Cortès i Gès, Josep Lluís Cleries i Gonzàlez, Bernat Picornell i Grenzner, Francesc Xavier Alegre Buxeda, José Montilla i Aguilera, Sara Vilà i Galan i Xavier García Albiol.»

La presidenta

Passem, doncs, a la votació.

La votació serà electrònica i secreta, d’acord amb l’article 5.2 de la Llei 6/2010 i l’article 99.3 del Reglament. Els recordo que, per a votar... –és que com que fa molts dies que no votem (rialles)–, els recordo que, per a votar, han de prémer, en primer lloc, el botó de presència i després el botó de vot en concret. Per a garantir el secret de la votació, no els quedarà il·luminat el botó corresponent que hagin votat.

Prego als serveis de la cambra que adopten les mesures necessàries, tècniques, per poder fer aquesta votació secreta.

Comença la votació.

El resultat de la votació és el següent: 122 vots a favor i 9 abstencions.

Per tant, queden designats senadors i senadores que representen la Generalitat al Senat els candidats esmentats.

Moltes gràcies a tots i a totes.

S’aixeca la sessió.

La sessió s’aixeca a les onze del matí i set minuts.