XI legislatura · tercer període · sèrie P · número 39

Ple del Parlament

Sessió 23, segona i darrera reunió, dijous 6 d’octubre de 2016

Presidència de la M. H. Sra. Carme Forcadell i Lluís

Sessió 23.2

La sessió, suspesa ahir, es reprèn a les cinc de la tarda. Presideix la presidenta del Parlament, acompanyada de tots els membres de la Mesa, la qual és assistida pel secretari general en funcions, el lletrat major i la lletrada Esther Andreu i Fornós.

Al banc del Govern seu el president de la Generalitat, acompanyat del vicepresident del Govern i conseller d’Economia i Hisenda i els consellers de la Presidència, d’Afers Exteriors, Relacions Institucionals i Transparència, de Governació, Administracions Públiques i Habitatge, de Salut, d’Interior, de Territori i Sostenibilitat, de Cultura, de Justícia, de Treball, Afers Socials i Famílies, d’Empresa i Coneixement i d’Agricultura, Ramaderia, Pesca i Alimentació.

La presidenta

Es reprèn la sessió.

Debat sobre l'orientació política general del Govern (continuació)

255-00002/11

D’acord amb l’article 152.2 del Reglament, per a la defensa de les propostes de resolució presentades, té la paraula el senyor Carlos Carrizosa, del Grup Parlamentari de Ciutadans.

(Remor de veus. Pausa.)

Si us plau, volen ocupar els seus escons perquè puguem iniciar la sessió?

Carlos Carrizosa Torres

Comencem?

La presidenta

Senyor Carrizosa, quan vulgui.

Carlos Carrizosa Torres

Gràcies. Señora presidenta, señoras y señores diputados, buenas tardes. Nos hubiese gustado que en este debate de política general se hubieran podido llevar adelante muchas más cosas de las que probablemente se van a poder hacer, y eso es porque en un debate como es el que se da hoy en día en Cataluña muchas cosas están contaminadas por aquello que realmente no importa a todos los ciudadanos. Y, entonces, algunas propuestas que podríamos haber llevado adelante entre todos no hemos podido ponernos de acuerdo porque hay ese elemento que hoy en día está dividiendo en dos a este hemiciclo, que espero que nuestra sociedad no esté dividida en dos, pero que dificulta sin duda el llevar adelante las cosas en política.

Nosotros hemos traído muchas propuestas, nuestro Grupo de Ciudadanos, para aprobar en este Pleno, en las más diversas materias. Hemos traído propuestas sobre listas de espera, para intentar acabar con las listas de espera en sanidad; hemos traído propuestas en educación, en universidades, en regeneración democrática; hemos pedido respeto a las leyes democráticas; hemos propuesto un nuevo sistema de financiación, ayudas a los autónomos, a las pequeñas y medianas empresas, a los trabajadores, a la infancia, a la juventud, gente mayor, dependientes, trabajadores públicos; hemos propuesto cuestiones sobre medio ambiente, sobre violencia de género, sobre autopistas, sobre interior, seguridad, orden público, justicia...; en fin, sobre los más variados temas, como el resto de grupos de la cámara.

Estas variadas propuestas, para Ciudadanos..., no podemos, por supuesto, enumerarlas todas ahora, sino que nos centraríamos en tres grandes ejes, que serían: la reactivación económica y el empleo; la ayuda a aquellos que lo pasan mal, las políticas sociales, y las propuestas por una política y una administración libres de corrupción.

En cuanto a la reactivación económica, además de una serie de propuestas en el ámbito de los impuestos –y la principal de ellas sería bajar el IRPF para las clases medias y populares–, está el cuidado de ese tejido empresarial, de esos pequeños y medianos empresarios, de los autónomos. Nosotros, saben que tenemos un especial cuidado con aquellos autónomos y aquellas pequeñas y medianas empresas..., que son el principal motor de creación de empleo en España.

Nuestras propuestas, por tanto, para ayudar a los autónomos en el ámbito de las competencias de Cataluña..., se pueden hacer cosas, no solamente con las propuestas estatales, de las que ya defendemos muchas en el Congreso de los Diputados, en nuestro grupo, como ustedes saben, pero aquí, en Cataluña, podemos hacer cosas también por las personas que levantan la persiana día a día.

Y estas son que la Administración haga frente a sus deudas con los autónomos en un plazo máximo de treinta días, que no se está haciendo; que haya incentivos fiscales y bonificaciones en las cuotas de autónomos; que no se pague el IVA hasta que no se cobre; no cotizar quien no llegue a fin de mes. Todas estas son propuestas en el Congreso. Unas de las cuales estamos especialmente orgullosos son aquellas que procuran porque las mujeres autónomas puedan tener su cuota bonificada, una vez se reincorporan al trabajo, por el plazo de dos años.

En el ámbito de la Administración catalana hemos pedido, hemos llevado en nuestras propuestas que se iguale el permiso de paternidad y maternidad para las mujeres funcionarias..., nosotros..., hay cosas que se pueden hacer en la Administración general del Estado y en el resto de España, y para la gente que no es funcionaria, pero en la función pública a nosotros se nos permite igualar esos permisos de paternidad y maternidad para los funcionarios de Cataluña; querríamos que así fuese, porque los políticos estamos para poner soluciones y no para dar problemas.

En el ámbito económico, desde luego la estrella de nuestras medidas, que siempre estamos diciendo que es tan necesaria para Cataluña, es una mejor financiación; entrar, por fin, que alguien negocie en Madrid, que vayamos a negociar desde aquí, de Cataluña, que alguien se ocupe de eso, de negociar un nuevo sistema de financiación más justo y más transparente para todas las comunidades autónomas.

En temas sociales tenemos una divisa: las mejores políticas sociales son aquellas que se pueden pagar; no se puede engañar a la ciudadanía prometiendo de todo, hay que hacer políticas realistas, que actualmente no se están haciendo. Tenemos que revertir los recortes que ha habido en sanidad y en educación, y volver a los niveles anteriores a la crisis. Tenemos que procurar por la reducción de las listas de espera que se dan en sanidad y también se dan en dependencia. ¿Cuántos ancianos no están pudiendo llegar a las residencias hasta al cabo de varios años de espera? Porque tenemos, señores..., es que tenemos residencias preparadas para acoger a esos ancianos, tenemos puestos suficientes para atender a muchos ancianos, y no por falta de financiación esas camas vacías no se están llenando, y esto resulta indignante, sobre todo cuando nos estamos gastando el dinero en cosas mucho menos urgentes y mucho menos importantes que no redundan en beneficio de las personas.

En educación, que es de las ocupaciones más importantes, que más redundan en la igualdad de los ciudadanos y que más descuidamos, se tienen que hacer de una vez por todas –y esta propuesta la llevamos nosotros a ver si consigue el apoyo mayoritario, y esto se lo pido expresamente también al grupo del Gobierno– libros de texto gratuitos; becas comedor suficientes; eliminar los barracones; la educación de cero a tres años. En universidades, reduzcamos las tasas; es indignante que haya familias que no pueden llevar a estudiar a sus hijos por falta de medios económicos. Tenemos que reducir las tasas y tenemos que aumentar las becas.

Ayuda a los dependientes, la renta garantizada de ciudadanía... Se puede pagar todo esto, pero para eso tenemos que acometer la reforma, también, de la Administración pública: rebajar grasa y aumentar músculo; tenemos funcionarios productivos y tenemos chiringuitos políticos que drenan los recursos públicos.

Proponemos, aquí, en infraestructuras, nuevamente: negociación del Corredor Mediterráneo y una muy fundada propuesta para la supresión de los peajes en Cataluña, que esperamos y creemos que va a tener mucho apoyo, y esperamos que tenga el apoyo de todos ustedes.

En fin, medidas de regeneración política y lucha contra la corrupción; reformas estructurales; supresión de aforamientos; supresión de indultos por corrupción política; los imputados por corrupción política, fuera de la política; que en la Ley electoral el voto de todos valga lo mismo; una justicia despolitizada; que los órganos políticos no intervengan en el nombramiento de los jueces. En fin, reformas que sean de las que se notan para la vida de los ciudadanos.

Lamentablemente, esto no ha sido ni es un debate normal de política general. Va a monopolizarse mucho con el tema, otra vez interminable, del «neveréndum», este referéndum que nunca se acaba; este referéndum que era..., que ya se había hecho en el 9 de noviembre, que ya se había hecho el 27 de septiembre, pero que vuelve una y otra vez de entre los muertos. A pesar de que se decía que ya lo habían ganado y que ya se están gastando el dinero en las estructuras de estado, ahora nos dicen que quieren hacerlo otra vez; hay algunas propuestas ahora que vuelven a reeditar otra vez el viejo tema.

Miren, nosotros no queremos un referéndum que continuamente nos entretenga; queremos que se acometan las reformas en Cataluña y España; que convenzan, no a ustedes, dirigentes de partidos políticos, que llevan mucho tiempo con esto y que no les va mal, sino a los ciudadanos, que quieren soluciones –que quieren soluciones– y no quieren debates interminables de tipo político. Nosotros, por mucho discurso que haya hoy, por muchas votaciones que hoy hagamos con temas verdaderamente importantes, nos tememos que muchas de las cuestiones que importan van a quedar tapadas con el tema del referéndum y de la independencia.

Ustedes hablan un día, ayer habló el señor presidente Puigdemont, de política general, de las cosas que importan; ese día acabó ya, empiezan los otros 364 del año para el próximo debate de política general; mañana mismo, esta tarde, esta noche en las noticias ya va a monopolizar demasiado tiempo el monotema la actualidad política. Por lo tanto, me temo que se va a olvidar rápido lo que verdaderamente importa a los ciudadanos y no aquello que no figura en ninguna encuesta entre las prioridades de la mayor parte de la población.

(Aplaudiments.)

La presidenta

Gràcies, senyor Carrizosa. A continuació té la paraula la senyora Eva Granados, del Grup Parlamentari Socialista.

Eva Granados Galiano

Gràcies, presidenta. President, consellers, diputats i diputades, les cloendes dels congressos sindicals són un moment en què molts representants de diferents..., no de tots, però de diferents partits polítics, som convidats i hi estem presents. Ara fa quinze dies es va fer la fusió de la Federació d’Indústria, de Construcció i d’Agroalimentària de la UGT, i en el discurs de tancament del congrés –hi havia el Chakir també present i altres membres d’altres grups– el secretari general d’aquesta nova federació ens emplaçava els diputats que estàvem allà. I què es pensen que ens deia aquell sindicalista? Ens deia que no defallim en les polítiques industrials, que ara sembla, no?, que, després d’anys d’inoperància, sembla que es reactiven, i li vam dir que perseguirem el conseller Baiget perquè el pacte nacional tiri endavant. Però l’Antonio Rudilla ens deia que no sent a parlar dels temes que els interessen als treballadors i als representants dels treballadors; ens deia que no sent a parlar i que no estan a l’agenda política els temes d’ocupació, d’educació –parlava de les seves filles–, de sanitat, de les llistes d’espera, de serveis socials. I la veritat, i aquesta és la primera observació que els volia traslladar, és que sí que parlem d’aquests temes aquí, però no formen part de l’agenda política real. Aprovem, debatem..., avui aprovarem moltes coses, però al final els titulars seran un altre cop aquell hàmster que dóna voltes a la roda, un altre cop el procés cap a la independència. No és això, senyors i senyores diputats, el que espera una bona part de la ciutadania, que vol que els seus polítics, els seus representants parlin de temes que realment els interessen.

Jo avui li hauré de trucar, a l’Antonio, i li hauré de dir que sí que n’hem parlat, que sí que hem aprovat moltes propostes, però que, malauradament, aquelles que són concretes, aquelles que tenen compromisos, doncs, no tindran el recolzament dels grups que donen suport al Govern. S’aprovaran desenes de resolucions, moltes per un amplíssim acord, però la ciutadania, avui i demà i demà passat, no notarà, en cap cas, aquests acords a què avui arribem i que no es traslladaran en una millora de la seva qualitat de vida ni del seu dia a dia. Cap calendari, si no és que diguem que el 2020, eh?, que és el full de ruta que s’han posat en aquestes resolucions..., cap calendari ni cap partida pressupostària significativa consten a les resolucions que Junts pel Sí votarà favorablement. Seran brindis al sol, malauradament, plens de verbs com «recolzar», «prioritzar» i «millorar».

Així estan les coses i crec que les hem de dir també des del faristol. Una autocrítica de tots nosaltres però, especialment, del Govern. Ahir el president Puigdemont va fer una única proposta que ha sortit als titulars, que són els set mil empleats i empleades del sector públic. Bé, doncs, va ser una proposta, ha sortit als titulars però avui, això, no ho votem. Vull dir, això..., no hi ha cap compromís, en cap de les resolucions, que parlin d’aquests nous set mil empleats públics.

Entro ara en les propostes del Grup Parlamentari Socialista. Hem fet propostes de manera individual, n’hem pactat algunes amb Catalunya Sí que es Pot i hem fet moltes transaccions que van en aquesta línia de donar resposta a les demandes dels treballadors i treballadores de Catalunya i també al teixit productiu del nostre país. Ahir el Miquel Iceta, el president del meu grup, deia –i jo ho torno a dir, avui– que creiem que el president Puigdemont i el seu Govern tenen una fixació equivocada de prioritats i, en conseqüència, les resolucions del Grup Socialista, el que fan és emplaçar a treballar i a complir en el que creiem que hauria de ser la missió d’aquest Parlament i del Govern, que és defensar els interessos de tots els ciutadans i no només d’aquells que comparteixen el seu full de ruta.

Davant de les agendes que considerem irrealitzables i que vostès portaran a votació d’aquí una estona, davant d’un govern que, al final, torna a ser presoner de la CUP, el Grup Socialista ha tractat d’oferir unes propostes que considerem factibles i que creiem que podrien repercutir decisivament a millorar la vida dels catalans i les catalanes. Moltes, les hem pactat amb el Grup de Junts pel Sí, ja els deia que hi haurà moltes propostes que sortiran; jo crec que al voltant de la meitat de les propostes del Grup Socialista seran recolzades i tiraran endavant.

Nosaltres ens fixàvem quatre eixos; nosaltres volem posar de manifest que hi ha una alternativa a Catalunya que passa per un nou acord amb la resta d’Espanya per dedicar les energies a fer créixer l’economia de manera sostenible, a posar al centre una agenda de disminució de les desigualtats socials i tenir una garantia de qualitat institucional i de cohesió territorial. Creiem que d’aquesta manera podem oferir a la ciutadania un millor present i un futur esperançador, lluny de xocs institucionals i lluny de l’augment de desigualtats que és el que estem patint amb el Govern que tenim en aquests moments.

Ens preocupa que no puguem tirar endavant amb els vots de Junts pel Sí, i que hem hagut de renunciar a concrecions, però creiem que en base a l’acord..., i, això, crec que han estat tots els grups parlamentaris, que ens hem apressat durant aquest matí a intentar arribar a acords. A les nostres resolucions també hi ha una clara aposta pel diàleg i la millora de l’autogovern, que contrasten amb l’intent permanent de Puigdemont i el seu Govern de mantenir la tensió ambiental amb l’Estat, cosa que lamentem. En aquest cas, immersos en l’empat d’impotències en què és el nostre país ja fa temps, les nostres propostes, malauradament, no tindran el recolzament de la majoria.

Faig ara un repàs de les propostes que hem traslladat. Els parlava de quatre eixos; el primer té a veure amb el desenvolupament sostenible per a tothom. Creiem que el Pacte nacional per a la indústria ha de ser la punta de llança d’una definició de polítiques sectorials que necessita el nostre país, que ens les demanen el conjunt del teixit productiu pel que fa al finançament empresarial, la formació, les infraestructures, la recerca, el desenvolupament i la innovació, el creixement empresarial i la internacionalització, però també la qualitat de l’ocupació. Ens hem fixat també tot el que té a veure amb la transició energètica i, per això, una de les propostes que crec que tiraran endavant passa per assentar les bases d’aquest Pacte nacional per a la transició energètica.

Hem fet esforços per transaccionar propostes en el bloc de creixement econòmic, i espero que les que tenen a veure amb indústria, amb energia, també gràcies a les transaccions, entre tots nosaltres, doncs, crec que faran possible que tirin endavant. Vull fer menció especial de «formació professional» perquè és d’aquelles lleis que vam pactar amb una àmplia majoria, que vam interpel·lar el Govern fa uns mesos, que no s’està complint el desplegament de la llei i, malauradament, avui, tampoc el grup que dóna suport al Govern farà possible que això tiri endavant. I també destacar l’avenç tímid, molt tímid pel que fa al nostre objectiu final que la taxa turística reverteixi en les poblacions que reben i gestionen el turisme a casa nostra, però ens alegrem d’aquest avenç, avenç tímid.

Hi ha un altre apartat important, que és l’agenda per a la igualtat. En matèria educativa aconseguirem que la consellera Ruiz vingui a donar explicacions dels incompliments de la seva conselleria: P3, avaluació i compactació de jornades, tancament de línies..., i esperem que en els pressupostos que vinguin al Parlament hi hagi una partida d’innovació educativa. Matèria sanitària i dependència: també hem arribat a acords, igual que en matèria d’igualtat.

Hi ha dues propostes que sembla que no tindran el recolzament i nosaltres això ho volem denunciar. Una té a veure amb les beques menjador. Una vegada més, es poden votar, es van votant, però al final no hi ha prou recursos per a totes les famílies que necessiten aquestes beques menjador. I ens preocupa especialment també una proposta de resolució que hem fet amb Catalunya Sí que es Pot que té a veure amb infància, que demana que la Generalitat es personi com a acusació popular, tal com diu la Llei d’infància, i que sembla, m’agradaria esperar, que votin el respecte a la llei del Parlament, però aquesta vegada Junts pel Sí votarà en contra del respecte a la llei del Parlament, de la Llei d’infància.

Tenim la qualitat institucional i la cohesió territorial. Ahir el president, el president Puigdemont, parlava que hi havia un compromís amb el sector públic d’aquestes set mil places, però nosaltres, quan hem posat fil a l’agulla, quan parlem d’ocupació pública, dels drets dels treballadors que estiguin en aquests serveis i de la reforma administrativa, aleshores no, el grup que dóna suport al Govern sembla que no la vol recolzar.

Acabo, perquè em queda molt poc temps, en el que és l’eix territorial. El darrer bloc de les resolucions té a veure amb l’encaix territorial. La qüestió que plana per sobre de tots els debats, a la qual ahir, és cert, el president no va fer menció expressa, però que de fet està condicionant tota la legislatura, que és aquesta qüestió de la relació de Catalunya, Espanya i el procés. Per molt que s’entestin a repetir que tenen un mandat democràtic nosaltres els ho tornem a dir: no el tenen. I més enllà de les anades i vingudes del full de ruta, que ja no sé quants en portem, avui el que queda clar és que el que hi ha són dos camins: el de la unilateralitat, el que diu clarament que vostès han decidit tirar pel dret, i nosaltres creiem que s’equivoquen i que ens porten a les roques; o l’altre camí, que és la via dialogada, el de la reforma de la Constitució.

Nosaltres proposem una reforma federal que doni resposta a les tres demandes que considerem que, aquestes sí, conciten la majoria dels catalans..., de les voluntats dels catalans: un millor finançament, una millor distribució de competències i el reconeixement mutu a l’interior de la diversitat que ens defineix a tots els catalans i també a tots els espanyols. Ja hem dit en diverses ocasions que per produir un canvi tan profund com el que vostès proposen, com a mínim, cal que hi hagi un acord entre els catalans i la resta dels espanyols respecte a la licitud del mecanisme pel qual es vol arribar a aquest resultat. I vostès, ho lamentem, però estan tirant pel dret, s’estan saltant les lleis que ens emparen a tots i totes. Lamentem que l’agenda socioeconòmica i la reducció de les desigualtats no estiguin al centre de l’agenda i en el...

Sortint ja del temps, però vull fer una darrera menció. Parlem molt de confrontació, però a l’hora de la veritat hem vist als passadissos com la dreta es posa d’acord, com el Partit Popular i Junts pel Sí faran possible que propostes d’esquerres, en aquest cas amb la complicitat d’Esquerra Republicana, no tirin endavant. (Veus de fons.)

Gràcies.

(Aplaudiments.)

La presidenta

Gràcies, senyora Granados. A continuació té la paraula la senyora Jéssica Albiach, del Grup Parlamentari Catalunya Sí que es Pot.

Jéssica Albiach Satorres

Gràcies, presidenta. Bona tarda a tothom. Avui ens presentem aquí amb el mateix objectiu amb què vam entrar a les institucions: posar les persones al centre de les polítiques. I segurament, si jo dic això, vostès estaran tots pensant: «És el mateix que estem intentant fer tots.» Doncs, alguna cosa deu haver fallat perquè la realitat és que vivim cada dia en un país que és més injust i més desigual. No entrarem a qüestionar quina intenció tenien les polítiques que ens han portat fins ací, però el resultat que tenim és, per una banda, una oligarquia que està blindada en els seus privilegis; i d’una altra, l’aprofundiment de la desigualtat de classes socials, culturals i de gènere. I aquest, clarament, no és el nostre model.

El nostre model passa per una Catalunya feminista, ecologista i social. Passa per cuidar de la vida, de viure amb dignitat i també de morir amb dignitat; de blindar el sistema de benestar; d’aturar els estralls del neoliberalisme i de la corrupció; de treballar per les majories i protegir, també, les minories vulnerables, i de defensar els drets i les llibertats. També treballem per una Catalunya amb dret a decidir-ho tot. I, òbviament, en la lluita contra la judicialització de la política, i per això hem presentat una proposta de resolució conjunta amb la CUP i amb Junts pel Sí per defensar tots els càrrecs electes amenaçats per expressar o per permetre expressar qualsevol opció política que siga democràtica.

Ahir el senyor Turull ens demanava als grups de la cambra que férem propostes realistes. Senyor Turull, no cal que ens faça aquesta advertència, sabem el que demanem i sabem quant costa. Ara bé, com abans explicava, és una qüestió de model; per tant, si no volen aprovar alguna de les nostres propostes és més fàcil i més realista dir que no volen i no que no poden.

Precisament nosaltres, juntament amb el PSC, hem presentat una proposta sobre pressupostos que busca principalment tres coses: la primera, és molt trista, molt bàsica, però si mirem cap enrere és necessària, demana senzillament que s’obra un període de diàleg entre els grups parlamentaris abans que el Govern presente els pressupostos; tan senzill i tan fàcil com això. La segona és una reforma fiscal perquè qui més té pague més; en definitiva, reclamem justícia social i redistribució de la riquesa. I la tercera, una lluita real i efectiva contra el frau fiscal, un frau fiscal que, a més, practiquen, principalment, els més rics. Com veuen són propostes centrals, són realistes i són necessàries.

Fa sis mesos vam celebrar el Ple d’emergència social. Ahir el president i diversos portaveus van parlar molt del tema. Vostès diuen que estan complint amb el que vam aprovar, però hi ha incompliments greus, i s’estan ajornant mesures que, a més, no necessiten de dotació pressupostària. Per això li demanem que presenten, en un mes, les noves condicions per recuperar la renda mínima d’inserció i poder tindre també, abans dels pressupostos, l’informe de progrés social, per poder fixar les prioritats del pressupost.

També m’agradaria recordar als membres del Govern que l’any 2013 va entrar al Parlament una ILP de renda garantida que, a més, comptava amb 120.000 signatures. A hores d’ara encara no s’ha posat en marxa, i per això demanem que ja aprovem la llei d’una per totes i a més una partida específica, senyor Junqueras, als pressupostos de 2017.

Avui hem presentat un seguit de mesures que estem segures que coincidiran amb els anhels del president. Si de veritat es creu el que ens va explicar ahir, Junts pel Sí podria votar a favor. En primer lloc, cal parlar d’habitatge. La Llei 24/2015 és cert que té una part que ha estat impugnada pel Govern espanyol, però n’hi ha una altra que no, i hi han mesures, en aquesta part, que no estan impugnades i que es podrien desenvolupar. Per exemple, es podria crear un cens d’habitatges buits que no tenen una funció social; donar ús social als pisos buits que tenen entitats financeres i grans tenidors, i també signar convenis amb les subministradores per evitar talls de gas i de llum, i multar-les en cas d’incompliment.

Però és que a més a Catalunya el drama dels desnonaments s’ha traslladat de la hipoteca al lloguer. Cada dia a Catalunya es desnonen vint-i-set famílies que viuen de lloguer, i, per a fer-hi front, la futura llei de dret de l’habitatge hauria de definir el lloguer abusiu i a més tipificar-lo com una infracció greu.

En segon lloc, hem presentat un seguit de propostes per aturar l’assetjament escolar i també demanem al Govern que es presente com a acusació popular en els casos d’abusos sexuals a infants i a joves en l’àmbit educatiu i en el cas dels menors tutelats per la Generalitat, començant pel cas dels Maristes i dels abusats per la productora pedòfila. Creiem que és una obligació moral fer-ho i, a més, és lamentable, però sembla que hi votaran en contra. Jo els demanaria que recapacitessen.

També és important recordar les constants agressions sexuals que pateixen les dones. Hem de conscienciar, hem de denunciar i hem d’aturar la doble victimització que pateixen aquestes dones formant el personal que les atén.

En tercer lloc, els plantegem la necessitat de garantir la gratuïtat real de l’educació, des de les escoles bressol i també amb els ensenyaments artístics. També hem de remodelar els centres educatius que ho necessiten; no tancar línies de P3 de la pública; planificar la demanda de places de batxiller i de secundària, que saben que estan massificades; publicar ja d’una vegada per totes el decret d’escola inclusiva, i hem de revertir les retallades del cos docent. Si ara mateix el sistema educatiu està funcionant és gràcies a l’esforç dels professors i de les professores i de la resta de personal que està treballant en els centres educatius.

I en aquest sentit també hem de parlar d’universitats. Tenim una universitat envellida; tenim un tap perquè els joves investigadors puguen estabilitzar-se. Si parlem de fuga de talent això és fuga de talent. El Pla Serra Húnter, segons la comunitat universitària és car, és lent i no dóna cap resultat diferencial. Per tant, proposem paralitzar-lo i estudiar, entre Govern i comunitat universitària, com donar sortida a aquesta problemàtica.

L’altre pilar de l’estat de benestar és la sanitat. El sistema sanitari públic està patint tant per la mercantilització que ha patit els darrers anys com per l’efecte de les retallades, i per això hem centrat la proposta en un únic punt, que és revertir les retallades que ha patit el personal professional dels centres hospitalaris i sanitaris.

Tampoc podem oblidar les qüestions ambientals i energètiques. Podríem parlar de moltes coses, però ens limitarem a tres. Una resolució per fer possible l’autogeneració elèctrica i foment de l’autoconsum mitjançant instal·lacions fotovoltaiques. Una resolució que, a més, no té cap cost pressupostari, on demanem que es regulen sòls contaminants, com Ercros a Flix o Iberpotash al Bages. Bàsicament, diu: «Qui contamina o qui ha contaminat, que pague.» I, l’altra, és una qüestió tan bàsica com l’accés a l’aigua potable. Hi ha municipis on no poden beure l’aigua perquè hi han els aqüífers contaminats per nitrats. Sembla que aquestes tres tiraran endavant, i ja us dic que la diputada Hortènsia Grau està molt feliç i ja m’ha dit que en farà el seguiment per a veure el compliment de l’aprovació d’estes propostes. (Alguns aplaudiments.)

També voldria aprofitar l’avinentesa, ja que demà és 7 d’octubre –se celebra el Dia Mundial del Treball Digne–, per mostrar el nostre suport a totes les activitats que es desenvolupen. Fa un temps, la diferència entre l’exclusió social i una vida digna venia determinada per tindre un treball o no. Ara mateix, això ja no és sinònim de res. Nosaltres hem presentat una proposta que va encaminada a reclamar un pla específic d’inspecció de treball per aturar la precarització de diversos sectors, especialment el de les indústries càrnies, on hi ha molta contractació fraudulenta. I també per visibilitzar les malalties professionals, que ara paguem amb els pressupostos públics i que haurien d’anar a càrrec de les mútues.

I, finalment, ja agafant el fil del president quan ahir parlava de retornar la confiança en les institucions i d’enfortir la democràcia, cal parlar de TTIP. Si de veritat els representants europeus de Junts pel Sí tenen un discurs diferent a Catalunya, avui ho poden deixar palès votant la proposta conjunta que fem amb la CUP i amb el PSC, en contra del TTIP.

I, pel que fa al referèndum, doncs, benvinguts novament a la pantalla i a reconèixer que el 27-S no pot substituir una consulta. Per aquest motiu, i només per aquest motiu, ens abstindrem en la votació de la proposta que fan Junts pel Sí i la CUP, però volem deixar molt clar que no és el nostre full de ruta, que no compartim el model que proposen i que nosaltres seguirem defensant –i així ho diu la nostra proposta– que cal un referèndum útil, i que, per tant, cal que siga amb garanties i amb reconeixements. I, pel que fa al procés constituent, per nosaltres, s’ha de fer des de baix i sense un resultat predeterminat. I per això depèn dels punts, si són compatibles amb aquestos principis o no, hi votarem a favor o en contra.

He de reconèixer que portàvem uns dies que estàvem aficionant-nos als discursos del president: parlava de referèndum, parlava de lluita contra les desigualtats, d’aturar els desnonaments. I vam pensar: «Puigdemont no és Mas.» I és veritat: Puigdemont no és Mas. Té millor actitud, té millor tarannà. Però la realitat és que quan ha arribat l’hora de negociar propostes concretes, ens hem trobat que Junts pel Sí, en el sector en matèria social, sí que és cert que s’assembla massa a la Convergència de sempre, incapaç de fer que els que més tenen paguen més, incapaç de presentar-se com a acusació particular als casos d’abusos sexuals a menors, sense voler parlar de lloguer abusiu, sense voler augmentar el grau d’inversió en educació pública. En definitiva, ens hem trobat els de sempre amb un somriure a la boca i dient que volen treballar per les majories. Encara no sabem a quines majories s’estan referint. Dit això, igualment els agraïm el pas endavant que han fet en temes mediambientals, en democratitzar la Unió Europea i en tornar al referèndum.

I, finalment, volia agrair als companys i les companyes del PSC la col·laboració en el Ple –hem fet cinc propostes conjuntes– i, en general, la bona predisposició dels grups de la cambra per a arribar a acords.

I no m’agradaria acabar sense destacar que tots els grups de la cambra, menys el PP, han fet seva la nostra proposta de resolució per derogar el decret de revàlides de la LOMCE, i l’hem pogut signar conjuntament.

Moltes gràcies.

(Aplaudiments.)

La presidenta

Gràcies, senyora Albiach. A continuació té la paraula el senyor Enric Millo, del Grup Parlamentari Popular de Catalunya.

Josep Enric Millo i Rocher

Gràcies, senyora presidenta. President, membres del Govern, diputades, diputats, vull començar aquest torn d’intervenció per presentar les nostres propostes de resolució i posicionar-me amb relació a les de la resta dels grups.

Aquests breus deu minuts vull començar-los fent referència a una frase que vàrem escoltar del president Puigdemont ahir. El president deia ahir: «És millor que busquem els punts de coincidència. No s’avergonyeixin de les coincidències, no s’avergonyeixin de coincidir.» Agafo aquesta frase, crec que és interessant, però també li vull dir que vostè ens ho ha posat molt difícil. Però l’agafo, la frase; si no, no hauria començat amb ella. Perquè vostès vénen avui en aquest Ple amb unes propostes de resolució, juntament amb la CUP, que novament insisteixen en un camí que vostès saben que no poden transitar. I porten avui aquí a votació unes propostes de resolució que sap vostè perfectament quin final tenen, quin destí els espera, perquè són conseqüència i desenvolupament d’unes altres resolucions que aquest Parlament ja ha aprovat i que el Tribunal Constitucional ha anul·lat. I, per tant, vostès reincideixen a mantenir una posició que saben que està situada en un camí que no té sortida, i que, per tant, el que estan fent és bloquejar la sortida a un problema que vostès han creat.

I jo, avui, en la defensa de les nostres propostes de resolució..., hi han més de cent iniciatives, a les vint propostes que hem presentat, òbviament que no les exposaré totes, però, vull dir-li que nosaltres hem volgut mantenir..., i, en aquest cas concret, li ho vull reiterar que per nosaltres el més important seria, precisament, que vostès posessin en pràctica allò que demanen dels altres, que és el diàleg com a pauta de comportament. Perquè vostès es queixen, o ens acusen als altres que no dialoguem, quan realment els que estan bloquejant el diàleg són vostès.

Vostès, l’any 2012, la seva manera de dialogar va ser anar-li a dir al Govern d’Espanya: «Pacte fiscal o pacte fiscal», quan el que volien era ja iniciar un procés de separació a Catalunya. L’any 2014 van tornar a anar al Govern d’Espanya a dir-li: «Consulta o consulta», quan el que volien era mantenir el seu full de ruta de trencament fora de les normes que ens regeixen. I ara, el 2016, la seva manera d’entendre el diàleg és: «Referèndum o referèndum.» És a dir, «pacte fiscal o pacte fiscal», «consulta o consulta», «referèndum o referèndum». Aquesta és la seva manera d’entendre el diàleg. Doncs, jo li dic, els hi insistim, que la fórmula és: «Diàleg o diàleg.» I vostès no la posen en pràctica de cap manera.

Però què és el més important del que ha passat aquesta setmana i la setmana anterior, encara que aquí no ha sortit i vostès també ho amaguen? El més important és el pressupost, senyor Puigdemont, i vostè ho sap. El pressupost és la clau. Per què varen fer, aquí, la setmana passada, una qüestió de confiança? Perquè els seus socis no li van aprovar el pressupost, si no, no l’haurien feta. I vostè va sortir guanyant la votació. Però jo li pregunto: «Ja tenim pressupost?» No. Per tant, suposadament, vostè va superar la qüestió de confiança, però va marxar d’aquí sense pressupost. En el 2016, òbviament que no. La pregunta que li faig ara: en el 2017, té pressupost? De moment, tampoc.

El que li demanem és que porti el pressupost en aquesta cambra –i forma part dels principis bàsics de les nostres propostes de resolució– i que puguem discutir-lo. «Diàleg o diàleg», és la nostra proposta. Estem disposats a parlar-ne. Ara, faci bé el pressupost –el seu conseller, vicepresident, suposo que ho farà bé– i porti un pressupost que sigui realista, que els ingressos s’ajustin a allò que és realitat, que no s’inventin coses que no poden passar, que no ens proposin apujar els impostos. Perquè vostè ha dit públicament, senyor president, que a Catalunya no s’apujaran els impostos, que és el que demanen els senyors de la CUP, tot i que hem escoltat coses diferents darrerament. Per tant, que quedi clar que a Catalunya no apujarem els impostos. És a dir, no es deixi arrossegar per la CUP quan vingui aquí amb el seu projecte de pressupostos.

I intenti, amb aquesta fórmula del diàleg, ajudar-nos també a tots aquells que volem salvaguardar l’autogovern que tenim, perquè vostès l’estan posant en risc. Per això també hi ha una proposta en què demanem que es concentri l’esforç en allò que significa defensar l’autogovern, que no és el camí del trencament que vostès estan portant a terme. I per això demanem la supressió de la Secretaria per al Desenvolupament de l’Autogovern, de l’Oficina per a la Millora i de la Comissió Interdepartamental. Concentrem-nos en un sol organisme i que es dediqui clarament a allò que tots podem compartir, «les coincidències», que deia vostè, president, no allò que ens separa, és a dir, l’Institut d’Estudis de l’Autogovern.

I el pressupost és la clau, com li dic, per què? És la clau, si vostès no fan o no permeten que la insistència en aquest camí cap a la independència bloquegi l’agenda social i econòmica que requereix Catalunya. I això s’ha de plasmar en aquest pressupost. I aquí és on jo també, doncs, vull agrair que, efectivament, quan ens oblidem per un moment del camí sense sortida que vostès insistentment intenten portar a terme, i anem, aterrem en els temes reals que importen als catalans, trobem punts de coincidència. I els hem trobat. I és una demostració que quan hi ha voluntat de dialogar, malgrat que a alguns grups això els sàpiga greu i ens critiquen per aquest tema, també podem arribar a acords. I això, doncs, ens permet arribar a acords en matèria d’igualtat, de salut, de justícia, d’agricultura, d’empresa, d’ocupació; que són qüestions que importen al conjunt dels catalans. Quan parlem de les coses que realment importen, segur que ens podrem posar d’acord; en moltes no, però en altres segurament que sí. Si vostès insisteixen en aquest camí, no.

Un altre camí en què vostès haurien de deixar d’insistir, que també l’exposem en les nostres propostes de resolució, és el de continuar empastifant el nom de Catalunya quan vostès van pel món. Nosaltres els demanem que ens ajudin a prestigiar el nom de Catalunya al món. Però no només Catalunya, Catalunya i Espanya, perquè per nosaltres això va junt, no va separat. I, per tant, que anem pel món explicant el positiu de Catalunya, que fem atractives les inversions a Catalunya, i que ajudem les nostres empreses a exportar, a internacionalitzar l’economia. En aquesta fórmula –en aquesta fórmula– ens hi trobaran segur. Ara, utilitzar l’acció exterior per empastifar, no. Perquè el que fan és embrutir, o embrutar la imatge de Catalunya.

Hi han algunes coses, però, en què a nosaltres no ens trobaran mai –mai. I, per tant, explico d’aquesta manera el perquè, doncs, algunes de les propostes de resolució que s’han presentat no tindran el nostre suport. No votarem mai propostes que impliquin trencar unilateralment el marc legal democràtic vigent, perquè en democràcia les lleis s’han de complir. I aquesta és una fórmula que no podem, de cap manera, permetre que es trenqui.

Dos: augmentar la pressió fiscal. Algunes propostes que hem vist tenen com a objectiu que a Catalunya, que és el lloc on més paguem impostos de tot Espanya, a sobre encara ens apugin els impostos. Aquí no trobaran tampoc, mai, el suport del Partit Popular; al contrari, en les nostres propostes hi trobaran propostes concretes, mesures concretes per reduir la pressió fiscal. I alguns diran: «No, no es pot reduir la pressió fiscal perquè aleshores tenim menys diners.» Doncs, no. Precisament el Govern del Partit Popular ha demostrat novament que es poden abaixar els impostos i augmentar la recaptació. I aquesta és la conseqüència de la liquidació, per exemple, del pressupost del 2015, que abaixant l’IRPF s’hauran recaptat 1.000 milions d’euros més.

De la mateixa manera que, gràcies a l’increment i a la millora de l’economia, el creixement, conseqüència precisament d’aquesta reforma fiscal, també es recaptaran 3.500 milions d’euros més en concepte d’IVA –em refereixo al conjunt de l’Estat. És a dir que abaixar impostos ajuda a créixer l’economia, no al revés; i això permet, després, una millor distribució de la riquesa i atendre de manera més eficient els serveis socials –allò que per nosaltres és important: l’educació, la salut, els serveis socials, etcètera–, fomentar l’economia productiva, i això permet crear ocupació.

On no ens trobaran tampoc mai és en tot allò que posi en perill la viabilitat del model educatiu d’escola concertada catalana. Aquí no ens hi trobaran mai. O tampoc amb aquells que pretenen un model lingüístic que imposi una llengua per sobre de l’altra, de les dues que són oficials a Catalunya.

Tampoc ens trobaran amb propostes i mesures que generin expectatives falses; no ho farem, això. Jo sé que això el president ho agrairà. No som un partit ni un grup parlamentari que faci demagògia, no votarem coses que sabem que no es poden fer. No ho farem. Altres poder tenen el costum de fer-ho. No ho farem, perquè si alguna cosa ens caracteritza, precisament, és el nostre pragmatisme, el nostre realisme. Vostès fan volar coloms i somien truites, i expliquen coses a la gent que després no poden complir. I això els acabarà passant factura. És millor dir la veritat, perquè quan dius la veritat tothom sap que pot confiar en tu.

I tampoc ens trobaran, a nosaltres, votant res que permeti projectar internacionalment una imatge negativa de Catalunya i d’Espanya.

Així, doncs, aquest és el capteniment del Grup Parlamentari Popular. Espero que el resultat d’aquestes votacions permeti veure que el camí no és precisament el de la confrontació i el del trencament, sinó el del diàleg per buscar solucions a allò que realment ens pot, a tots, fer coincidir. I, de la mateixa manera que he començat la meva intervenció amb una frase del president Puigdemont, vull acabar amb una frase d’un altre president, que és el president del meu grup parlamentari. Xavier García Albiol li deia a vostè ahir –i repeteixo les seves paraules–: «Senyor Puigdemont, sigui valent i no es negui al diàleg. No ens empenyi contra un mur, perquè qui aposta pel tot o res normalment es queda amb el res.»

Moltes gràcies, senyora presidenta, senyores, senyors diputats...

(Aplaudiments.)

La presidenta

Gràcies, senyor Millo. A continuació té la paraula el senyor Albert Botran, de la Candidatura d’Unitat Popular - Crida Constituent.

Albert Botran i Pahissa

Bé; gràcies, presidenta. Diputats, diputades, ahir vam defensar que es tractava d’un debat de política general en clau d’excepcionalitat, i creiem que avui es plasma en les resolucions que finalment s’aprovaran. Estem, doncs, particularment satisfets que hi hagi aquest grau de concreció sobre aquests debats extraordinaris a què ens havíem compromès en la campanya del 27 de setembre i que van donar la victòria a les formacions que els defensaven.

En primer lloc, doncs, és positiu que s’aprovi una resolució amb un principi de data i de pregunta per al referèndum; és positiva la determinació de celebrar-lo i arribar a compromisos concrets que obliguen aquest Parlament i el Govern en aquesta línia, i poder afirmar que avui comença el compte enrere per a la celebració d’aquest referèndum d’autodeterminació, per a l’exercici del dret a decidir. I tornar a emplaçar tots els grups polítics i tots els sectors socials que estan a favor d’aquest dret de decidir i dir-los això: que Catalunya està decidida a consultar la seva gent, a celebrar aquest referèndum, i que no ens aturaran; ni ens aturaran ni esperarem permisos. Tots aquests sectors es donaran cita en aquesta cimera que ens comprometem a obrir properament, abans que acabi l’any. I, finalment, doncs, a crear aquesta comissió de persones de l’àmbit internacional, coneixedors de la matèria de l’autodeterminació o que hagin participat en processos similars, la finalitat de la qual seria vetllar per les garanties democràtiques, que han de fer complir tant les institucions catalanes organitzadores del referèndum com l’Estat espanyol com a part interessada, diguem-ho així.

Quan guanyi el «sí» en aquest referèndum, el que volem és precisament obrir un procés constituent, i avui també aprovem resolucions en aquest sentit, en el sentit, doncs, de definir aquesta fase prèvia, aquesta fase participativa i preparatòria del procés constituent. I per això hi haurà la creació d’una comissió parlamentària, i per això hi haurà una dotació pressupostària per a aquesta fase de participació.

I en aquest procés constituent, efectivament, doncs, parlarem d’això que alguns grups consideren que són les prioritats reals, que nosaltres podríem estar-hi d’acord. Les prioritats reals són totes les que emanen dels nostres grups, perquè tots estem, doncs, connectats amb la societat; no s’hi val a desprestigiar unes prioritats en contra d’unes altres. I ho podrem fer en el marc d’un procés constituent sense les limitacions que tenim actualment del marc legislatiu de l’Estat espanyol, i ho podrem fer amb la gent i ho podrem fer des de baix. Aquesta és la virtut de la proposta dels que defensem un procés constituent com el marc millor per resoldre tots els debats que té la nostra societat plantejats.

Una altra resolució que estem satisfets que es pugui arribar a aprovar és la que fa referència als Països Catalans. Sabem que la realitat catalana va més enllà del territori que abasta la legislació que emana d’aquest Parlament, però els vincles són evidents i volem reforçar-los. I per això ens fem ressò dels moviments polítics i culturals que pugui haver-hi al País Valencià, a la Catalunya del Nord, a les illes Balears i Pitiüses i a les comarques de la Franja de Ponent.

En un altre bloc de resolucions, les que fan referència a polítiques econòmiques i fiscals, hem seguit la línia que ahir mateix el nostre company Benet Salellas exposava des d’aquesta tribuna: defensar «el qui més té més paga», i malauradament avui no podrà prosperar la resolució que fa referència a això; de la mateixa manera que les resolucions que denuncien la «deutecràcia» com a sistema que ofega la capacitat d’aquesta societat de generar riquesa i repartir-la probablement tampoc prosperin, així com la que sí que estem satisfets que segurament prosperarà és la dels canvis en la Llei d’estabilitat pressupostària, en la supressió d’aquells articles que implicaven aquesta cotilla, precisament, en els pressupostos, i avui podríem dir que ens comprometem a abolir el nostre particular 135, el nostre particular article que obligava a complir aquests límits d’estabilitat pressupostària.

En un altre ordre de coses, el debat de política general també avalua l’obra de govern i, al respecte, volem destacar una sèrie de qüestions.

La primera, que Junts pel Sí no és Convergència i Unió; ahir ens ho recordava el president amb referència a un grup que li demanava explicacions pel que es feia a l’eurocambra. Tanmateix, això s’ha de notar, i hi ha àmbits i conselleries del seu Govern en els quals aquest canvi no s’aprecia, hi ha un continuisme, i, per tant, no pot haver-hi el nostre suport en aquestes línies, en particular al Departament d’Interior, al Departament d’Ensenyament i l’àrea d’universitats en el Departament d’Empresa i Coneixement.

Les propostes de resolució que deriven del Grup de Junts pel Sí, que dóna suport al Govern, les aprovem majoritàriament, però no podem donar suport a les relatives a aquests àmbits esmentats, així com també en sanitat, en salut, que reconeixem, això sí, els esforços que s’estan fent en la línia de desprivatitzar, però no estem d’acord amb tota la línia que s’està seguint en aquesta matèria, així com també volem fer notar que hi han àmbits on no s’està entrant en aquesta línia i que, per tant, la concertació continua sent el model que es manté en el nostre sistema sanitari.

I en universitats, en particular, especialment destacar que el grup que dóna suport al Govern probablement es quedarà sol amb relació a unes línies polítiques que creiem que s’haurien de revisar, perquè, com s’ha apuntat, no és que no generin consens en aquesta cambra: és que tampoc el generen en la comunitat universitària. I emplacem el Govern que es replantegi algunes línies en matèria universitària, en particular la que fa referència al Pla Serra Húnter, que en breu sabem que entrarà en tràmit parlamentari. Emplacem a tornar-nos a asseure i veure les virtuts que pot tenir aquest pla i els molts defectes que pot tenir i que, diguem-ne, la comunitat universitària ha assenyalat darrerament.

En habitatge, votem a favor de la proposta de Junts pel Sí, i més tenint en compte que ha acceptat esmenes que la milloraven en la línia del que proposava la CUP. I també votem a favor del que proposa Catalunya Sí que es Pot, de canvis en la futura llei de mesures de protecció del dret a l’habitatge, proposats.

Satisfets també que pugui prosperar la resolució que fa referència al deute dels ajuntaments. Celebrem haver presentat una proposta que dóna solució al pagament del deute de la Generalitat.

I sí que, doncs, constatem, des de..., tampoc ha estat cap sorpresa, però sí que constatem que propostes nostres en àmbits com territori, salut o educació avui encara no són prou majoritàries, però no ens desconcerta. Som d’aquells que vam començar defensant, en llunyanes dècades, que el que millor podia servir els interessos d’aquest país era la ruptura democràtica i la independència, i llavors érem pocs i ara som molts més. Algun dia, probablement, les nostres línies en matèria de defensa dels serveis públics podran ser molt més majoritàries.

De la resta de resolucions del grup, no tenim gaire temps per entrar-hi. Sí que destacar una qüestió: aquest fenomen de les PR òmnibus dificulta que, en molts casos, puguem donar suport a algunes d’elles. Ens hem trobat amb punts que, intercalats, podien merèixer el nostre suport, com ara celebrar l’aniversari de Clara Campoamor, però anava barrejat amb fer més classes de castellà a les escoles, cosa amb què, evidentment, doncs, no podem estar d’acord, no? I aquest és el problema d’aquests, doncs, grans llençols que ens trobem per haver de resoldre en poques hores el nostre posicionament.

I finalment, això sí, com s’ha expressat ja, aprovem una resolució contra la repressió judicial i administrativa contra el procés d’autodeterminació i contra les expressions polítiques que aquest procés genera en les institucions. I afirmem que aquest Ple és sobirà per poder debatre i poder resoldre tot allò que cregui. Va començar aquesta legislatura amb una resolució, el passat 9 de novembre, que així ho afirmava, i ho continuem mantenint. Sempre que siguin debats democràticament legítims, aquest Ple és sobirà. I ens hauria d’enorgullir a tots els membres d’aquesta cambra que així sigui.

L’alternativa a aquesta sobirania del Ple és el que ha passat aquesta mateixa setmana: un debat social que es va tenir a través de la recollida de signatures, a través d’una ILP, per debatre la continuïtat o no dels toros de plaça, avui ens adonem que no va valdre per a re, i el Tribunal Constitucional l’envia a la paperera. Això, senyor Millo, sí que desprestigia Catalunya a nivell internacional. Catalunya va ser prestigiada en aquell moment per tenir la valentia d’afrontar una qüestió que es considerava obsoleta i de legislar al voltant d’això i finalment acabar-la. El que seria un desprestigi seria que ara ens obliguessin a reimplantar-la.

Per tant, sobirania d’aquest Parlament, i rebutgem totalment les amenaces que amb relació als darrers esdeveniments s’han produït contra la seva presidenta.

Moltes gràcies.

(Aplaudiments.)

La presidenta

Gràcies, senyor Botran. A continuació té la paraula la senyora Marta Rovira, del Grup Parlamentari Junts pel Sí.

Marta Rovira i Vergés

Gràcies, presidenta. Diputats, diputades, amb el permís o no del Tribunal Constitucional, el Govern espanyol i alguns grups d’aquesta cambra, farem la nostra feina com a diputats i diputades, en exercici dels drets en termes iguals a la resta, a qualsevol altre diputat o diputada que pot sortir en aquest faristol i defensar el que pensa. I ho farem d’acord amb la legislació vigent i un mandat democràtic referendat a les urnes.

Començo, que crec que havíem de començar d’aquesta manera, i més coneixent les últimes notícies que arriben aquesta tarda, coincidint amb aquest debat parlamentari... (Aplaudiments perllongats.)

La presidenta

Si us plau, continuem amb el Ple.

Marta Rovira i Vergés

Dit això, hem de dir que Catalunya es troba sotmesa a un procés de canvi accelerat. Ara més que mai, ens trobem en una cruïlla històrica: o seguir el model d’alguns estats del nord d’Europa o seguir el model de l’Estat espanyol, que tan bé coneixem; o tenir una economia al servei d’uns pocs, els oligopolis, o posar-la al servei del conjunt dels ciutadans. Hem de decidir si volem combatre el frau fiscal o bé si permetem que el frau fiscal impregni totes les esferes de la nostra societat. Hem de decidir si volem que les elèctriques guanyin a cop del BOE uns beneficis desmesurats o hem de decidir si els ciutadans poden tenir plaques solars i consumir l’energia que produeixen a un cost baixíssim. Hem de decidir, doncs, si emprenem el camí de la modernitat o quedem immòbils, en el passat, desistint de canviar res de fonamental.

I a nosaltres ens sembla que la societat catalana ha decidit canviar, canviar per millorar, un canvi profund. I nosaltres hem decidit posar rumb al canvi, agafem la bandera del canvi. I això és el que reflecteixen les propostes de resolució que hem abocat en aquest debat de política general.

Aquest país necessita aplicar la Llei d’emergència habitacional i de lluita contra la pobresa energètica, és clar que sí, digui el que digui el Govern espanyol o el Tribunal Constitucional, perquè la gent ha decidit fer front a aquestes necessitats i el Parlament hi ha donat suport. I això vol dir el que proposem, que és disposar dels pisos buits dels bancs i posar-los a disposició de famílies en risc d’exclusió social. Això vol dir que les entitats bancàries han d’oferir un lloguer social a les famílies vulnerables, a punt de ser desnonades. I això vol dir que cal signar el que faci falta perquè les empreses de subministrament no tallin els serveis bàsics, firmant els convenis que siguin corresponents.

Aquest país necessita dotar de més recursos l’Institut Català de Finances, perquè les pimes i els emprenedors d’aquest país tinguin accés al crèdit. És bàsic per a la creació de llocs de treball i és bàsic per reactivar la nostra economia. Ens asseiem i ho fem.

Aquest país necessita reforçar la lluita contra el frau fiscal i en contra de la morositat, i per això necessita incorporar més personal i més recursos a les àrees d’inspecció i recaptació de l’agència tributària catalana, i ho fem. Aquest país necessita que el Govern desplegui la llei d’igualtat; els països més avançats, més moderns, són països igualitaris. Per tant, ens ho proposem i ho fem, començant per redimensionar l’Institut Català de les Dones.

Aquest país necessita un impost a les nuclears, un impost als dipòsits bancaris, un impost als pisos buits, perquè els que més tenen més han d’aportar i perquè els que generen més externalitats negatives també han d’aportar més. Digui el que digui el Govern espanyol quan aprovem en aquesta cambra aquests impostos, a nosaltres el que ens pertoca és defensar els interessos dels ciutadans i no pas els dels oligopolis espanyols.

Aquest país creu que la reforma horària és el millor per als ciutadans. Doncs, ens asseiem i ho fem. Asseiem tots els agents socials, econòmics, institucionals del país i aplicarem la reforma horària. Aquest país necessita connectar amb el món a tothora i en tots els àmbits, i per això ha d’ampliar la xarxa de delegacions a l’exterior i la xarxa d’oficines sectorials del Govern a l’exterior, i ha d’internacionalitzar la nostra economia i la nostra cultura, i captar inversions, i fomentar l’intercanvi, i compartir, i aprendre, i sortir, i obrir-se, i col·laborar, i fer xarxa, i contrastar les polítiques públiques amb altres governs, i estar connectats permanentment amb el canvi. Volem ser un país modern i sabem com fer-ho.

Aquest país necessita que els ciutadans puguin accedir a la informació sobre l’activitat pública, tota, i per això cal difondre el portal de transparència i fomentar-ne l’ús. Hi estem disposats i ho estem fent. Aquest país necessita un govern que lluiti clarament en contra de la corrupció, i per això és imprescindible que els òrgans de govern es coordinin i estableixin mecanismes per fer-hi front. O aconseguim reduir la corrupció i el frau fiscal o no aconseguirem crear un nou país.

Aquest país necessita que el sistema sanitari redueixi les llistes d’espera, i això vol dir més cirurgia, proves diagnòstiques més ràpides i accés ràpid a l’especialista. Hem d’atacar les desigualtats en salut implicant de forma integral tots els departaments del Govern. El Govern ha de promoure la salut i prevenir les malalties que tenen un origen social. Aquest país necessita un nou model de salut mental que torni els pacients a la comunitat i redueixi el nombre de pacients de centres de llarga durada. Digui el que digui el Govern espanyol, aquest país necessita la llei d’accés universal a la salut; tothom a Catalunya té dret a la sanitat. En aquest país no volem conformar ciutadans de primera i de segona. Mai. Volem ser un país modern, i això implica construir, cohesió social i igualtat d’oportunitats.

Aquest país necessita donar suport a la innovació en l’educació, especialment a aquelles iniciatives que proposen un aprenentatge en competències i aptituds. Hem d’aprendre a aprendre, diuen els experts, en comptes de transmetre de forma clàssica els coneixements. Això ens farà més competitius i més moderns. Hem de tenir un nou decret a favor de l’escola inclusiva, i el tindrem.

Necessitem desenvolupar plans específics que ajudin a trobar feina als col·lectius més perjudicats, i ho fem. Hem de recuperar la renda mínima d’inserció com a dret subjectiu als nivells d’abans del 2011, i ho estem fent. Cal incrementar el control d’inspecció de treball sobre aquells àmbits que generen precarietat laboral, i en particular contra falsos autònoms i la cessió il·legal de treballadors i les falses cooperatives, i ho fem. I fem ús de les sancions al respecte, com ja s’ha fet, perquè cal vetllar perquè els llocs de treball que es generen siguin dignes. Impulsarem, també, un augment del salari mínim fins als mil euros per aconseguir una inserció laboral efectiva amb el treball digne. Treballar per la dignitat en el món laboral és construir un país modern, i ho fem.

Aquest país necessita com mai millorar la qualitat de l’aire, especialment en les àrees metropolitanes, i ho farem. Crearem una xarxa de 21.000 punts de càrrega de vehicles elèctrics, i sabem com fer-ho. Necessitem, també, protegir els drets dels animals, com hem fet, i ho farem tantes vegades com calgui. Necessitem un comerç que sigui altament competitiu, amb una oferta densa, pròxima i variada, i treballem en aquest sentit. Aquest país necessita que la policia de la Generalitat, els Mossos d’Esquadra, siguin membres de ple dret de les agències internacionals de seguretat i de xarxes de col·laboració, i ho farem. Aquest país necessita una justícia moderna i ràpida, i per això presentem un pla per implementar la nova oficina judicial a tot el territori. Ho estem fent.

Necessitem que aquest país respongui a la realitat. Un 90 per cent del seu territori és rural, i hi estem invertint. Aquest país necessita gestionar des d’ara mateix tots els recursos cedits i fer-ne la recaptació executiva, preparar l’Administració catalana per recaptar la totalitat dels tributs, regular el comerç exterior, fer la valoració i registre del patrimoni immobiliari, i en això estem treballant, i això és el que hem proposat en aquest debat de política general.

Per a fer tot això, ens hem intentat entendre amb tothom –amb tothom, i així es veurà a les votacions– qui, dins del petit marge de maniobra que tenim en aquest sostre d’autonomisme, proposava canvis en aquest sentit. Però amb això no en tenim prou, no fem prou –no fem prou. Per fer tot això que acabo de dir, per passar de les paraules als fets, només existeix una via que posi el canvi a les nostres mans. El canvi no baixarà del cel. El canvi no ens l’ha d’autoritzar ningú. No som súbdits, som ciutadans. El canvi no ens el pot negar ningú –ningú–, i molt menys ens l’hem de negar nosaltres a nosaltres mateixos.

Per passar de les paraules als fets, calen menys resolucions com algunes de les que hem llegit; resolucions milionàries com, per exemple, recuperar tots els immobles i crear un parc públic, d’habitatge públic: 15.000 milions d’euros. Una mica de rigor –una mica de rigor– a l’hora de presentar propostes de resolució. Hi ha propostes de resolució que costen 15.000 milions d’euros; aquesta concreta la recordo de Ciutadans. D’altres proposen una partida oberta per poder garantir sempre més i a partir d’avui la renda garantida de ciutadania: 4.000 milions d’euros. Per fer aquests canvis, per passar de les paraules als fets, no ho podem fer amb aquestes resolucions milionàries i de competències inexistents sense fer cap canvi, partint només de l’statu quo que tenim. Això no és possible. O aposten pel canvi que faci possible aquestes resolucions, o el que proposen és un impossible. No es pot fer el que proposen des de l’statu quo. Alguns de vostès van comparèixer al debat de política general dient que no demanarien impossibles, però les seves resolucions plantejades, des de l’statu quo, resulten impossibles.

Alguns de vostès viuen projectant un futur que és impossible amb un sostre autonomista en el qual viuen. Per a vostès l’autonomisme és un sostre que és invisible perquè no el veuen, o no el volen veure, però sobretot –sobretot, sobretot– no el volen superar, i això els porta, senyors, a l’immobilisme. Per nosaltres l’autonomisme és una clara limitació si volem treballar per als ciutadans d’aquest país –una clara limitació. Això sí que és una bicicleta estàtica.

Algunes propostes de resolució que han escrit només són possibles si opten per agafar el mànec del canvi, i llavors agafin el mànec del canvi, agafin el canvi pel mànec, arremanguem-nos tots plegats i fem via pel canvi. Llavors sí que farem possibles moltes d’aquestes resolucions que presenten, que són impossibles d’implementar amb aquest sostre clarament autonomista.

La presidenta

Senyora Rovira, ha exhaurit el temps.

Marta Rovira i Vergés

Acabo. És per això que Catalunya necessita un referèndum, perquè necessita legitimar aquest canvi; un referèndum sobre la independència, tal com començava dient en aquesta intervenció. Cal que Catalunya decideixi, que decideixi per tothom, que pugui decidir tothom sense que ningú mai més dubti del resultat. Fem un referèndum amb plenes garanties, o votem o votem, i o votem a favor del canvi o seguim resignats en l’immobilisme. I nosaltres hem escollit defensar el canvi, ens volem donar permís...

La presidenta

Senyora Rovira, ha exhaurit el temps.

Marta Rovira i Vergés

...donem-nos l’acord que algunes veus aquí demanaven.

Moltes gràcies.

(Aplaudiments.)

La presidenta

Acabat el debat, procedirem a la votació de les propostes de resolució.

Abans de començar les votacions... Senyor Millo, per què em demana la paraula?

Josep Enric Millo i Rocher

Gràcies, presidenta. Per una qüestió d’ordre i de legalitat en aquest Ple i en aquesta votació que farem ara. Voldríem expressar el motiu pel qual el nostre grup parlamentari no participarà en algunes de les votacions que es produiran al llarg d’aquesta llarga votació.

Lamentablement, avui en aquest Parlament es visualitzarà la fractura que alguns estan provocant en la societat catalana, perquè, òbviament, aquells que considerem que el Parlament no s’hauria de veure obligat, imposat, a votar propostes de resolució que són el desenvolupament de resolucions que ja han estat anul·lades pel Tribunal Constitucional... Em refereixo, concretament, a la Resolució 1/XI, del 9 de novembre, i també a la que anul·la, o suspèn, millor dit, les conclusions de la Comissió d’Estudi del Procés Constituent. Vull també afegir l’existència d’un informe dels serveis jurídics d’aquesta cambra que diuen clarament i adverteixen que aquest tipus de resolucions no s’han de posar a votació en aquest Ple. Nosaltres anunciem que en el cas de les propostes de resolució conjuntes de Junts pel Sí i la CUP, les números 1, 3, 4, 5 i 6, no participarem en la votació, i tampoc ho farem en la número 16 del Grup de Junts pel Sí.

La presidenta

Gràcies, senyor Millo. (Carlos Carrizosa Torres demana per parlar.) Senyor Carrizosa.

Carlos Carrizosa Torres

Sí; por una cuestión de orden, señora presidenta. En el mismo sentido que el portavoz que se ha expresado anteriormente, nosotros no vamos a participar en las votaciones de las resoluciones que entendemos que emanan de la resolución anulada por el Tribunal Constitucional y que son, en concreto, las resoluciones 1, 3, 4, 5 y 6 de las CUP y de Junts pel Sí.

Nosotros entendemos que aquí lo que existe es una mera continuidad en todos estos actos que está realizando el Parlamento respecto a la desobediencia o al no hacer caso como se debiera hacer caso de lo que se nos indican las leyes y los tribunales. Por lo tanto, entendiendo que emana de la misma resolución anulada, no podemos participar en esta votación.

La presidenta

Gràcies, senyor Carrizosa. Senyora Gabriel, per què em demana la paraula?

Anna Gabriel i Sabaté

Ai, perdó. No ho sabria dir exactament, però, escoltades les manifestacions de la resta de portaveus, ens sembla que hem de dir alguna cosa.

La presidenta

Una qüestió d’ordre, per una qüestió d’ordre.

Anna Gabriel i Sabaté

Per una qüestió d’ordre. Nosaltres sí que votarem totes les propostes de resolució, fins i tot aquelles que han presentat grups parlamentaris que disten de molt respecte als nostres plantejaments polítics, fins i tot aquelles que demanen respectar un ordre constitucional i legal que encara avui, i s’ha dit, tomba lleis que per nosaltres són d’absoluta necessitat, com la llei d’igualtat efectiva entre homes i dones.

La legitimitat està en aquesta cambra, no està en cap altre lloc. I llavors diuen que som nosaltres els que fracturem. Avui nosaltres donarem una lliçó de no-fractura votant fins i tot allò que no compartim.

(Aplaudiments.)

La presidenta

Gràcies, senyora Gabriel. Senyora Rovira, per què em demana la paraula?

Marta Rovira i Vergés

Per la mateixa qüestió d’ordre, per deixar clar que ahir vam iniciar un debat de política general, que és fruit d’aquest debat de política general que es van presentar ahir i avui veiem aquestes propostes de resolució, que les propostes de resolució són únicament i exclusivament congruents amb el debat de política general. Per tant, aquí hi ha grups parlamentaris que estan absolutament sempre obsessionats a remetre que les decisions que es prenen en aquest Parlament es fonamenten en unes iniciatives parlamentàries anteriors.

Ahir es va començar un debat de política general; fruit del debat de política general ho vam posar per escrit. Avui votem el que ahir vam debatre i cada –cada– grup parlamentari té dret a fer els seus posicionaments, exercir-los amb els mateixos drets i a votar-los tant sí hi està a favor com si està en contra. Per tant, nosaltres demanaríem que no es tingués en compte les observacions i els comentaris que s’han fet jutjant i prejutjant algunes propostes de resolució. (Veus de fons.) Senzillament si no s’està d’acord amb el contingut polític i amb el posicionament polític tenen un botó vermell que diu «no», el premen i ja està. Això és el debat parlamentari.

(Aplaudiments.)

La presidenta

Gràcies, senyora Rovira. Continuem amb el Ple –continuem amb el Ple. Senyor Millo, per què em demana la paraula?

Josep Enric Millo i Rocher

Per contradiccions. Invoco l’article del Reglament que ho preveu. Només, i molt breument, si m’ho permet, presidenta, per contradiccions amb les paraules de la portaveu de la CUP, i també de Junts pel Sí. Nosaltres no participarem en aquesta votació no perquè hi hagi una discrepància política, sinó per motius de legalitat, i així ho hem expressat. I a més a més vull aprofitar per recordar que, en la reunió de la Mesa on s’ha desestimat la nostra petició de no admetre a tràmit aquesta proposta de resolució, el lletrat major d’aquesta cambra ha deixat clar i ha deixat constància de l’advertiment dels seus dubtes raonables i legals que aquestes votacions es portessin a terme en aquest Ple.

Moltes gràcies.

(Aplaudiments.)

La presidenta

Senyor Millo, crec que no ha dit exactament això, però l’acta ja ho reflectirà.

Gràcies.

Abans de començar la votació, els comunico que, d’acord amb l’article 93 del Reglament, per a aquesta sessió plenària la diputada senyora Esther Niubó, del Grup Parlamentari Socialista, ha delegat el seu vot en la portaveu del seu grup, la senyora Eva Granados.

També els faig avinent que el Grup Parlamentari de la Candidatura d’Unitat Popular - Crida Constituent ens ha comunicat que retira la lletra c de la proposta de resolució número 7.

Iniciem la votació de les propostes de resolució presentades pels diferents grups parlamentaris segons l’ordre d’entrada al registre.

D’acord amb l’article 152.2 del Reglament, l’ordre de votació segueix l’ordre de presentació al registre pels grups, llevat de les conjuntes i la transaccional, que es votaran al final.

Totes les propostes, es considera que tenen incorporades les correccions presentades.

Els recordo que, pel que fa a la votació de les propostes de resolució, votarem sempre la part resolutiva de cadascuna d’elles.

En primer lloc, procedim, doncs, a la votació de les propostes de resolució presentades pel Grup Parlamentari Socialista.

Votem la proposta número 1, sobre indústria i turisme.

Comença la votació.

Vots a favor, 63; vots en contra, 72; abstencions, 0.

La proposta sobre indústria i turisme queda rebutjada.

Votem la proposta número 2, sobre transició energètica.

Comença la votació.

La proposta sobre transició energètica ha quedat aprovada per 88 vots a favor, 1 en contra i 46 abstencions.

La proposta número 3, sobre la formació professional i universitària, del Grup Parlamentari Socialista, ha estat transaccionada. Per tant, aquesta la votarem al final.

Per tant, ara votem la proposta número 4, sobre ocupació.

Comença la votació.

La proposta sobre ocupació ha quedat aprovada per 135 vots a favor, cap en contra i cap abstenció.

Passem ara a votar la proposta número 5, sobre cultura.

Comença la votació.

La proposta sobre cultura ha quedat rebutjada per 63 vots a favor, 72 en contra i cap abstenció.

Votarem ara la proposta número 6, per un sistema educatiu basat en una equitativa distribució d’oportunitats d’aprenentatge i l’èxit escolar de tots i totes.

Comença la votació.

La proposta sobre el sistema educatiu basat en una equitativa distribució d’oportunitats d’aprenentatge i l’èxit escolar de tots i totes ha quedat aprovada per 135 vots a favor, cap en contra i cap abstenció.

Passem ara a votar la proposta número 7, sobre salut.

Comença la votació.

La proposta sobre salut ha quedat aprovada per 124 vots a favor, 10 en contra i 1 abstenció.

Passem ara a votar la proposta número 8, sobre recursos per a les beques menjador.

Comença la votació.

La proposta sobre les beques menjador ha quedat..., hi ha un empat en les votacions: 62 a favor, 62 en contra i 11 abstencions. Per tant, d’acord amb el Reglament, repetirem aquesta votació.

Comença la votació sobre recursos per a les beques menjador.

Comença la votació.

Hem quedat exactament igual que abans: 62 a favor, 62 en contra i 11 abstencions.

D’acord amb el Reglament, ara hem de suspendre durant tres minuts el Ple, permetre que entrin i surtin diputats, fer crida..., encara que em sembla que els 135, amb els números, estan aquí. I, per tant, suspenem durant tres minuts, perquè ho diu el Reglament, i tornarem a votar. I els faig avinent que si el resultat és el mateix la proposta quedarà rebutjada.

(Veus de fons.) Hi ha acord per a seguir i no fer els tres minuts? Hi ha acord per a seguir i no fer els minuts? Sí? (Pausa.)

Doncs, comença la votació una altra vegada sobre la proposta per a les beques menjador.

Comença la votació.

El resultat és exactament el mateix. Per tant, d’acord amb el Reglament, la proposta no prosperarà; ha quedat rebutjada.

Passem ara a votar la proposta número 9, sobre promoció de l’autonomia personal i atenció a la dependència.

Comença la votació.

La proposta sobre promoció de l’autonomia personal i atenció a la dependència ha quedat aprovada per 134 vots a favor, cap en contra i cap abstenció.

Passem ara a votar la proposta número 10, sobre igualtat.

Comença la votació.

La proposta sobre igualtat ha quedat aprovada per 135 vots a favor, cap en contra i cap abstenció.

Passem ara a votar la proposta número 11, sobre la qualitat del sector públic.

Comença la votació.

La proposta ha quedat rebutjada per 52 vots a favor, 62 en contra i 21 abstencions.

A continuació votarem, ara, la proposta número 12, per la cohesió territorial i el món local.

Comença la votació.

La proposta per la cohesió territorial i el món local ha quedat rebutjada per 41 vots a favor, 62 en contra i 32 abstencions.

Passem ara a votar la proposta número 13, sobre justícia.

Comença la votació.

La proposta sobre justícia ha quedat aprovada per 135 vots a favor, cap en contra i cap abstenció.

Passem ara a votar la proposta número 14, sobre compra pública innovadora, contractació socialment responsable i drets de les persones consumidores.

Comença la votació.

La proposta sobre compra pública innovadora, contractació socialment responsable i drets de les persones consumidores ha quedat aprovada per 89 vots a favor, cap en contra i 46 abstencions.

Passem ara a votar la proposta número 15, sobre més recursos contra les desigualtats.

Comença la votació.

La proposta sobre més recursos contra les desigualtats ha quedat rebutjada per 27 vots a favor, 83 en contra i 25 abstencions.

Passem ara a votar la proposta número 16, sobre el finançament autonòmic.

Comença la votació.

La proposta sobre el finançament autonòmic ha quedat rebutjada per 27 vots a favor, 83 en contra i 25 abstencions.

Votem ara la proposta número 17, per a posar fi al bloqueig de les relacions entre els governs de Catalunya i Espanya.

Comença la votació.

La proposta per a posar fi al bloqueig de les relacions entre els governs de Catalunya i Espanya ha quedat rebutjada per 27 vots a favor, 72 en contra i 36 abstencions.

Votem la proposta número 18, sobre la reforma federal de la Constitució.

Comença la votació.

La proposta sobre la reforma federal de la Constitució ha quedat rebutjada per 16 vots a favor, 108 en contra i 10 abstencions.

Propostes de resolució...; passem ara a votar les propostes de resolució del Grup Parlamentari del Partit Popular de Catalunya.

Votem la proposta número 1: «Aposta pel diàleg».

Comença la votació.

La proposta «Aposta pel diàleg» ha quedat rebutjada per 36 vots a favor, 99 en contra i cap abstenció.

Passem ara a votar la proposta número 2: «Administració, funció pública i lleialtat institucional».

Comença la votació.

La proposta sobre Administració, funció pública i lleialtat institucional ha quedat rebutjada per 36 vots a favor, 83 en contra i 15 abstencions.

A continuació votarem la proposta número 3: «Economia i finances».

Comença la votació.

La proposta sobre economia i finances ha quedat rebutjada per 47 vots a favor, 72 en contra i 16 abstencions.

A continuació votarem la proposta número 4, sobre el suport a l’empresa.

Comença la votació.

La proposta sobre el suport a l’empresa ha quedat aprovada per 96 vots a favor, 38 en contra i cap abstenció.

Votem ara la proposta número 5: «Mesures per a fomentar l’ocupació».

Comença la votació.

La proposta sobre mesures per al foment de l’ocupació ha quedat aprovada per 114 vots a favor, 21 en contra i cap abstenció.

Passem ara a votar la proposta número 6, per una fiscalitat en favor de les persones i l’activitat econòmica.

Comença la votació.

La proposta per una fiscalitat en favor de les persones i l’activitat econòmica ha quedat rebutjada per 11 vots a favor, 98 en contra i 25 abstencions.

A continuació votarem la proposta número 7: «Benestar social i entitats del tercer sector».

Comença la votació.

La proposta sobre benestar social i entitats del tercer sector ha quedat rebutjada per 36 vots a favor, 84 en contra i 15 abstencions.

Passem ara a votar la proposta número 8: «Suport a les famílies».

Comença la votació.

La proposta sobre suport a les famílies ha quedat rebutjada per 36 vots a favor, 82 en contra i 16 abstencions.

Votarem ara la proposta número 9, sobre suport a la infància.

Comença la votació.

La proposta sobre suport a la infància ha quedat rebutjada per 36 vots a favor i 98 en contra, i cap abstenció.

Passem ara a votar la proposta número 10, sobre suport a la gent gran.

Comença la votació.

La proposta sobre el suport a la gent gran ha quedat rebutjada per 27 vots a favor, 83 en contra i 25 abstencions.

Passem ara a votar la proposta número 11, sobre polítiques d’igualtat.

Comença la votació.

La proposta sobre polítiques d’igualtat ha quedat aprovada per 114 vots a favor, 11 en contra i 10 abstencions.

A continuació votarem la proposta número 12: «Ensenyament».

Comença la votació.

La proposta sobre ensenyament ha quedat rebutjada per 11 vots a favor, 99 en contra i 25 abstencions.

A continuació votarem la proposta número 13: «Millora de l’atenció sanitària».

Comença la votació.

La proposta sobre millora de l’atenció sanitària ha quedat aprovada per 114 vots a favor, 21 en contra i cap abstenció.

Passem ara a votar la proposta número 14: «Polítiques en matèria d’agricultura».

Comença la votació.

La proposta sobre polítiques en matèria d’agricultura ha quedat aprovada per 89 vots a favor, 10 en contra i 36 abstencions.

Passem ara a votar la proposta número 15: «Polítiques en matèria de territori i habitatge».

Comença la votació.

La proposta sobre polítiques en matèria de territori i habitatge ha quedat rebutjada per 27 vots a favor, 83 en contra i 25 abstencions.

Votem ara la proposta número 16, sobre polítiques de seguretat.

Comença la votació.

La proposta sobre polítiques de seguretat ha quedat rebutjada per 37 vots a favor, 82 en contra i 16 abstencions.

A continuació votarem la proposta número 17: «Àmbit de justícia i serveis penitenciaris».

Comença la votació.

La proposta sobre àmbit de justícia i serveis penitenciaris ha quedat aprovada per 124 vots a favor, 10 en contra i cap abstenció.

Votem ara la proposta número 18: «Cultura».

Comença la votació.

La proposta sobre cultura ha quedat rebutjada per 36 vots a favor, 99 en contra i cap abstenció.

Passem ara a votar la proposta número 19: «L’acció exterior al servei de tots els catalans».

Comença la votació.

La proposta sobre l’acció exterior al servei de tots els catalans ha quedat rebutjada per 11 vots a favor, 99 en contra i 25 abstencions.

Passem ara a votar la proposta número 20, sobre mitjans públics de comunicació.

Comença la votació.

La proposta sobre mitjans públics de comunicació ha quedat rebutjada per 52 vots a favor, 72 en contra i 11 abstencions.

Passem ara a votar les propostes de resolució del Grup Parlamentari de Ciutadans.

Votem la proposta número 1: «Respecte a les nostres lleis democràtiques i al nostre espai comú: Espanya i Europa».

Comença la votació.

La proposta sobre el respecte a les nostres lleis democràtiques i al nostre espai comú, Espanya i Europa, ha quedat rebutjada per 36 vots a favor, 83 en contra i 16 abstencions.

A continuació votarem la proposta número 2: «Una educació de qualitat i una cultura per a tothom».

Comença la votació.

La proposta sobre una educació de qualitat i una cultura per a tothom ha quedat rebutjada per 52 vots a favor, 72 en contra i 11 abstencions.

A continuació votem la proposta número 3: «Una sanitat eficient, transparent i sense retallades».

Comença la votació.

La proposta sobre una sanitat eficient, transparent i sense retallades ha quedat en empat: 62 vots a favor, 62 en contra i 11 abstencions. Per tant, farem el mateix sistema que hem fet abans, ho tornem a votar; és a dir, votem una sanitat eficient, transparent i sense retallades, ho tornem a votar.

Comença la votació.

El resultat és el mateix. En tot cas, ja saben que, d’acord amb el Reglament, hem d’esperar un temps. Si decideixin que no cal esperar perquè estem tots aquí, tornem a votar. Tornem a votar? (Pausa.) Doncs, va.

Tornem a votar la proposta «Una sanitat eficient, transparent i sense retallades».

Els que fan la proposta, estan d’acord que tornem a votar, a continuació? (Pausa.) D’acord.

Comença la votació, doncs.

El resultat ha estat el mateix, i, d’acord amb el Reglament, la proposta queda rebutjada.

Votarem ara la proposta número 4: «Un territori sostenible».

Comença la votació.

La proposta sobre un territori sostenible ha quedat rebutjada per 47 vots a favor, 72 en contra i 16 abstencions.

A continuació votem la proposta número 5: «Interior, seguretat i ordre públic».

Comença la votació.

La proposta sobre interior, seguretat i ordre públic ha quedat aprovada per 51 vots a favor, 10 en contra i 72 abstencions.

A continuació votarem la proposta número 6: «Una justícia àgil, eficient i despolititzada».

Comença la votació.

La proposta sobre una justícia àgil, eficient i despolititzada ha quedat rebutjada per 25 vots a favor, 62 en contra i 47 abstencions.

A continuació passem a votar la proposta número 7: «Primero las personas: infancia, juventud, gente mayor y dependientes».

Comença la votació.

La proposta número 7, «Primero las personas: infancia, juventud, gente mayor y dependientes», ha quedat aprovada per 63 vots a favor, 62 en contra i 10 abstencions.

A continuació votem la proposta número 8: «Lluita contra la violència de gènere».

Comença la votació.

La proposta «Lluita contra la violència de gènere» ha quedat aprovada per 125 vots a favor, cap en contra i 10 abstencions.

A continuació votarem la proposta número 9: «Convocatòria de places per a l'Administració de justícia».

Comença la votació.

La proposta sobre convocatòria de places per a l'Administració de justícia ha quedat rebutjada per 52 vots a favor, 72 en contra i 11 abstencions.

A continuació votarem la proposta número 10: «Gratuidad en autopistas».

Comença la votació.

La proposta sobre gratuidad en autopistas ha quedat aprovada per 134 vots a favor, cap en contra i cap abstenció.

A continuació votarem la proposta número 11: «Protección de los denunciantes de casos de corrupción».

Comença la votació.

(Veus de fons.) No? (Pausa.) Doncs, tornem..., tornem a repetir aquesta votació. Estem votant la proposta número 11: «Protección de los denunciantes de casos de corrupción».

Comença la votació.

La proposta «Protección de los denunciantes de casos de corrupción» ha quedat rebutjada per 47 vots a favor, 62 en contra i 26 abstencions.

A continuació votem la proposta número 12: «Recuperació i millora dels drets dels treballadors públics».

Comença la votació.

La proposta sobre recuperació i millora dels drets dels treballadors públics ha quedat rebutjada per 40 vots a favor, 62 en contra i 33 abstencions.

A continuació... (Veus de fons.) Perdó, ha quedat rebutjada per 41 vots a favor, 62 en contra i 32 abstencions.

La proposta número 13, sobre la reducció de taxes universitàries i augment de beques, del Grup Parlamentari de Ciutadans, ha esta transaccionada, i, per tant, aquesta la votarem al final.

Ara passem a votar la proposta número 14: «Gratuïtat dels llibres de text, beques menjador i paralització de l’aplicació de la LOMCE».

Comença la votació.

La proposta sobre gratuïtat dels llibres de text, beques menjador i paralització de l’aplicació de la LOMCE ha quedat rebutjada per 41 vots a favor, 83 en contra i 11 abstencions.

A continuació votarem la proposta número 15: «Apoyo a los autónomos y pymes y protección al trabajador».

Comença la votació.

La proposta «Apoyo a los autónomos y pymes y protección al trabajador» ha quedat rebutjada per 36 vots a favor, 88 en contra i 11 abstencions.

A continuació votem la proposta número 16: «Reducció de llistes d’espera i millora del transport sanitari».

Comença la votació.

L’esmena sobre reducció de llistes d’espera i millora del transport sanitari ha quedat aprovada per 64 vots a favor, 61 en contra i 10 abstencions.

Votem ara la proposta número 17: «Sistema de finançament, baixada de l’IRPF i lluita contra el frau i reforma de l’Administració».

Comença la votació.

La proposta sobre el sistema de finançament, baixada de l’IRPF, lluita contra el frau i reforma de l’Administració ha quedat rebutjada per 36 vots a favor, 88 en contra i 11 abstencions.

A continuació votem la proposta número 18: «Vivienda pública para evitar la burbuja inmobiliaria».

Comença la votació.

La proposta sobre vivienda pública para evitar la burbuja inmobiliaria ha quedat rebutjada per 41 vots a favor, 72 en contra i 22 abstencions.

A continuació votarem la proposta número 19: «Igualtat efectiva».

Comença la votació.

La proposta sobre igualtat efectiva ha quedat aprovada per 124 vots a favor, cap en contra i 11 abstencions.

A continuació votarem la proposta número 20: «Regeneración democrática y lucha efectiva contra la corrupción».

Comença la votació.

La proposta sobre regeneración democrática y lucha efectiva contra la corrupción ha quedat aprovada per 51 vots a favor, cap en contra i 82 abstencions.

A continuació votarem les propostes de resolució del Grup Parlamentari de Catalunya Sí que es Pot.

Votem la proposta número 1: «Referèndum».

Comença la votació.

La proposta sobre el referèndum ha quedat aprovada per 73 vots a favor, 52 en contra i 10 abstencions. (Alguns aplaudiments.)

A continuació votarem la proposta número 2: «Renda garantida de ciutadania».

Comença la votació.

La proposta sobre renda garantida de ciutadania ha quedat aprovada per 135 vots a favor, cap en contra i cap abstenció. (Alguns aplaudiments.)

Passem ara a votar la proposta número 3: «Eradicar les agressions sexuals contra les dones».

Comença la votació.

La proposta sobre eradicar les agressions sexuals contra les dones ha quedat aprovada per 124 vots a favor, cap en contra i 11 abstencions.

A continuació votarem la proposta número 4: «Lloguer abusiu».

Comença la votació.

La proposta sobre el lloguer abusiu ha quedat rebutjada per 21 vots a favor, 73 en contra i 41 abstencions.

A continuació votem la proposta número 5: «Educació pública».

Comença la votació.

La proposta sobre educació pública ha quedat rebutjada per 62 vots a favor, 73 en contra i cap abstenció.

Passem ara a votar la proposta número 7: «Treball digne...»; perdó, 6. Passem ara a la proposta número 6: «Precarietat laboral del personal sanitari».

Comença la votació.

La proposta sobre precarietat laboral del personal sanitari ha quedat aprovada per 124 vots a favor, cap en contra i 11 abstencions.

Votem ara la proposta número 7: «Treball digne i generació d’ocupació».

Comença la votació.

La proposta sobre treball digne i generació d’ocupació ha quedat aprovada per 134 vots a favor, cap en contra i cap abstenció.

La proposta número 8, sobre universitat pública, del Grup Parlamentari de Catalunya Sí que es Pot, ha estat transaccionada i, per tant, es votarà al final.

Passem ara, doncs, a votar la número 9: «Energia: foment de l’autoconsum».

Comença la votació.

La proposta sobre foment de l’autoconsum ha quedat aprovada per 110 vots a favor, cap en contra i 25 abstencions.

Passem ara a votar la proposta número 10: «Sòls contaminants».

Comença la votació.

La proposta sobre sòls contaminants ha quedat aprovada per 124 vots a favor, cap en contra i 11 abstencions.

A continuació votarem la proposta número 11: «Aigua».

Comença la votació.

La proposta sobre l’aigua ha quedat aprovada per 134 vots a favor, cap en contra i cap abstenció.

A continuació votarem la proposta número 12: «Interior».

Comença la votació.

La proposta sobre interior ha quedat aprovada per 99 vots a favor, 11 en contra i 25 abstencions.

A continuació votem la proposta número 13, per un model d’acollida integral a Catalunya.

Comença la votació.

La proposta per un model d’acollida integral a Catalunya ha quedat aprovada per 123 vots a favor i 12 abstencions.

Passem ara a votar la proposta número 14: «Llei electoral».

Comença la votació.

La proposta sobre la llei electoral ha quedat aprovada per 63 vots a favor, cap en contra i 72 abstencions.

Passem ara a votar la proposta número 15, sobre la Corporació Catalana de Mitjans Audiovisuals.

Comença la votació.

La proposta sobre la Corporació Catalana de Mitjans Audiovisuals ha quedat aprovada per 134 vots a favor, cap en contra i cap abstenció.

Constato que de vegades surten 134 vots i de vegades 135. (Veus de fons.) Bé, perdó, 133 o 134, perquè hi ha una diputada absent, no? Però si fos sempre el mateix potser seria una qüestió tècnica, no ho sé. Però potser pot ser algú que no vota, és veritat. No he dit re.

Continuem la votació. Votem la proposta número 16, per impulsar una proposta pròpia i consensual de Catalunya per canviar i aprofundir democràticament l’eurozona i la Unió Europea.

Comença la votació.

La proposta per impulsar una proposta pròpia i consensual de Catalunya per canviar i aprofundir democràticament l’eurozona i la Unió Europea ha quedat aprovada per 114 vots a favor, 10 en contra i 11 abstencions.

A continuació votarem la proposta número 17, sobre món local.

Comença la votació.

La proposta sobre el món local ha quedat rebutjada per 27 vots a favor, 98 en contra i 10 abstencions.

A continuació votarem les propostes de resolució del Grup Parlamentari de Junts pel Sí.

La proposta número 1, sobre política fiscal i financera.

Comença la votació.

La proposta sobre política fiscal i financera ha quedat aprovada per 99 vots a favor, 11 en contra i 25 abstencions.

Passem ara a votar la proposta número 2, sobre polítiques transversals i d’àmbit sectorial.

Comença la votació.

La proposta sobre polítiques transversals i d’àmbit sectorial ha quedat aprovada per 83 vots a favor, 36 en contra i 16 abstencions.

A continuació votarem la proposta número 3, sobre la presència internacional i el compromís amb la memòria històrica i la transparència.

Comença la votació.

La proposta sobre la presència internacional i el compromís amb la memòria històrica i la transparència ha quedat aprovada per 83 vots a favor, 52 en contra i cap abstenció.

A continuació votarem la proposta número 4: «Construïm un estat que garanteixi el dret a vot, a l’habitatge i a uns serveis públics de qualitat».

Comença la votació.

La proposta sobre «Construïm un estat que garanteixi el dret a vot, a l’habitatge i a uns serveis públics de qualitat» ha quedat aprovada per 83 vots a favor, 25 en contra i 27 abstencions.

A continuació votarem la proposta número 5, sobre el dret a la salut i lluita contra les desigualtats.

Comença la votació.

La proposta sobre el dret a la salut i lluita contra les desigualtats ha quedat aprovada per 88 vots a favor, 1 en contra i 46 abstencions.

A continuació votarem la proposta número 6, per un ensenyament de qualitat.

Comença la votació.

La proposta per un ensenyament de qualitat ha quedat aprovada per 78 vots a favor, 46 en contra i 11 abstencions.

A continuació votarem la proposta número 7, sobre el foment de les polítiques socials com a eina per a la igualtat d’oportunitats.

Comença la votació.

La proposta sobre el foment de les polítiques socials com a eina per a la igualtat d’oportunitats ha quedat aprovada per 109 vots a favor, cap en contra i 25 abstencions.

Votem ara la proposta número 8, sobre el treball com a eina de realització social.

Comença la votació.

La proposta sobre el treball com a eina de realització social ha quedat aprovada per 99 vots a favor, 36 en contra i cap abstenció.

A continuació votarem la proposta número 9, sobre l’àmbit per a la competitivitat de l’economia catalana.

Comença la votació.

La proposta sobre l’àmbit per a la competitivitat de l’economia catalana ha quedat aprovada per 89 vots a favor, cap en contra i 46 abstencions.

A continuació votarem la proposta número 10, sobre polítiques de seguretat.

Comença la votació.

La proposta sobre polítiques de seguretat ha quedat aprovada per 89 vots a favor, 10 en contra i 36 abstencions.

A continuació votarem la proposta número 11, sobre polítiques en l’àmbit de la justícia i l’execució penal.

Comença la votació.

La proposta sobre polítiques en l’àmbit de la justícia i l’execució penal ha quedat aprovada per 135 vots a favor, cap en contra i cap abstenció.

Votarem ara la proposta número 12, sobre la cultura, eix central per a un país lliure.

Comença la votació.

La proposta sobre la cultura, eix central per a un país lliure, ha quedat aprovada per 99 vots a favor, cap en contra i 36 abstencions.

Passem ara a votar la proposta número 13, sobre polítiques per al sector agroalimentari, forestal i pesquer.

Comença la votació.

La proposta sobre polítiques per al sector agroalimentari, forestal i pesquer ha quedat aprovada per 135 vots a favor, cap en contra i cap abstenció.

Passem ara a votar la proposta número 14, sobre polítiques de territori i sostenibilitat.

Comença la votació.

La proposta sobre polítiques de territori i sostenibilitat ha quedat aprovada per 99 vots a favor, 25 en contra i 11 abstencions.

A continuació votem la proposta número 15, sobre formació professional.

Comença la votació.

La proposta sobre formació professional ha quedat aprovada per 124 vots a favor, 10 en contra i cap abstenció.

A continuació votarem la proposta número 16, sobre estructures d’estat.

Comença la votació.

La proposta sobre estructures d’estat ha quedat aprovada per 72 vots a favor, 52 en contra i cap abstenció.

A continuació votarem la proposta número 17, sobre deslleialtats del Govern espanyol.

Comença la votació.

La proposta sobre deslleialtats del Govern espanyol ha quedat aprovada per 62 vots a favor, 36 en contra i 37 abstencions.

A continuació votarem les propostes de resolució del Grup Parlamentari de la Candidatura d’Unitat Popular - Crida Constituent.

Votem la proposta número 7, sobre Països Catalans. Els faig avinent que en aquesta proposta s’ha retirat la lletra c, com hem indicat al principi de la votació.

Comença la votació.

La proposta sobre Països Catalans ha quedat aprovada per 72 vots a favor, 52 en contra i 11 abstencions.

A continuació votarem la proposta número 8: «Prou polítiques d’austeritat».

Comença la votació.

La proposta «Prou polítiques d’austeritat» (alguns aplaudiments) ha quedat aprovada per 99 vots a favor, 36 en contra i cap abstenció.

A continuació votarem la proposta número 9, per una alternativa a la deutocràcia.

Comença la votació.

La proposta per una alternativa a la deutocràcia ha quedat rebutjada per 39 vots a favor, 96 en contra i cap abstenció.

A continuació votarem la proposta (remor de veus)... –si us plau, guardem silenci, que estem votant–, votem la proposta número 10, per la sobirania fiscal i la redistribució de la riquesa.

Comença la votació.

La proposta per la sobirania fiscal i la redistribució de la riquesa ha quedat rebutjada per 36 vots a favor, 98 en contra i 1 abstenció.

A continuació votarem la proposta número 11, per unes institucions sense hipocresia del frau.

Comença la votació.

La proposta número 11, per unes institucions sense hipocresia del frau, ha quedat aprovada per 99 vots a favor, 36 en contra i cap abstenció.

A continuació votarem la proposta número 12, sobre sectors estratègics i territori.

Comença la votació.

La proposta sobre sectors estratègics i territori ha quedat rebutjada per 21 vots a favor, 114 en contra i cap abstenció.

A continuació votarem la proposta número 13, sobre sanitat.

Comença la votació.

La proposta sobre sanitat ha quedat rebutjada per 21 vots a favor, 73 en contra i 41 abstencions.

A continuació votarem la proposta número 14, sobre habitatge.

Comença la votació.

La proposta sobre habitatge ha quedat rebutjada per 21 vots a favor, 98 en contra i 16 abstencions.

A continuació votarem la proposta número 15, sobre educació.

Comença la votació.

La proposta sobre educació ha quedat rebutjada per 21 vots a favor, 73 en contra i 41 abstencions.

A continuació votarem la proposta número 16, sobre desobediència a la LOMCE.

Comença la votació.

La proposta sobre desobediència a la LOMCE ha quedat rebutjada per 37 vots a favor, 98 en contra i cap abstenció.

A continuació votarem la proposta número 17, sobre drets i llibertats.

Comença la votació.

La proposta sobre drets i llibertats ha quedat rebutjada per 38 vots a favor, 97 en contra i cap abstenció.

A continuació votarem la proposta número 18, sobre feminismes i protocols de prevenció de la violència masclista.

Comença la votació.

La proposta sobre feminismes i protocols de prevenció de la violència masclista ha quedat aprovada per 99 vots a favor, 11 en contra i 25 abstencions.

A continuació votarem la proposta número 19, sobre ajuntaments i deute, calendaritzar plans de pagament.

Comença la votació.

(Remor de veus.)

La proposta sobre ajuntaments i deute, calendaritzar plans de pagament, ha quedat aprovada per 124 vots a favor, 11 en contra i cap abstenció.

A continuació votarem la proposta de resolució presentada conjuntament pel Grup Parlamentari Socialista i el Grup Parlamentari de Catalunya Sí que es Pot. (Pausa.) Senyora Alicia Romero, per què em demana la paraula?

Alícia Romero Llano

Per una qüestió d’ordre en aquesta transacció que hem fet conjuntament, per veure si podríem ratllar un petit tros de frase que se’ns ha posat ara, aquí, en un punt. En el punt 4, la part final del punt 4, que diu: «adscrit al Servei d’Ocupació de Catalunya». Era només això, si podíem retirar, si tots els grups hi estan d’acord, aquest final de frase.

La presidenta

Tots els grups hi estan d’acord? (Veus de fons.) Junts pel Sí, sí; Catalunya Sí que es Pot, també. Em sembla que hi ha acord. Per tant, es pot fer. D’acord? (Veus de fons.)

Doncs, ara, si ens llegeix tot el que votarem perquè tots els grups ho sàpiguen... (Remor de veus.) No, tot, no, el canvi. (Veus de fons.) Senyora Rom... (Veus de fons.) Ens diu el..., ens explica el petit canvi que ha fet una altra vegada, abans de votar? Perquè és la que votarem ara, no? (Veus de fons.) D’acord, doncs. (Veus de fons.) No és aquesta? (Veus de fons.)

Alícia Romero Llano

Perdoni –perdoni–, no és aquesta –no és aquesta. Era una.., era la següent –era la següent–, disculpi –disculpi.

La presidenta

Doncs, votem ara aquesta. (Veus de fons.) Senyora Romero, ara votem aquesta i després vostè ens llegeix un altre cop aquest tros i ho votem, d’acord? (Veus de fons.) Doncs, vinga.

Ara votarem la proposta conjunta sobre pressupostos i fiscalitat, eh? (Veus de fons.) Doncs, votem aquesta.

Comença la votació.

La proposta sobre pressupostos i fiscalitat ha quedat rebutjada per 37 vots a favor, 73 en contra i 25 abstencions.

Ara sí que votarem aquesta. Tampoc és la propera? (Veus de fons.) D’acord, doncs.

Doncs, ara anem..., proposta de resolució presentada conjuntament pel Grup Parlamentari Socialista i Grup Parlamentari Catalunya Sí que es Pot, proposta conjunta per millorar el benestar d’infants i joves.

Comença la votació.

Tornem a estar igual que abans, em sembla. La proposta per millorar el benestar d’infants i joves ha quedat 62 vots a favor, 62 en contra i 11 abstencions.

Repetim la votació.

Per tant, comença la votació. Tornem a votar la proposta per millorar... (Veus de fons.) Ai, perdó. Senyor Moreno, per què em demana la paraula?

Raúl Moreno Montaña

Sí, presidenta. Jo li pregaria que pogués fer una lectura –són tres punts, és una proposta curta– sobre el que estem votant, si us plau. (Remor de veus.) Si més no, el punt tercer només.

La presidenta

Senyora Rovira, per què em demana la paraula?

Marta Rovira i Vergés

Per aquesta qüestió d’ordre.

La presidenta

Digui.

Marta Rovira i Vergés

Perquè el Reglament crec que preveu que es pot demanar lectura prèvia a la votació, i aquí ja hem iniciat la votació. Per tant, el que diu el Reglament, en cas d’empat, és que, en tot cas, es deixen uns minuts i es procedeix a la votació; però no procedeix la lectura, en aquest cas. (Remor de veus.)

La presidenta

Ho consultem. Sí, ho llegirem, perquè ara aquesta votació que farem és nova. Per tant, ho busquem i ho llegirem. (Aplaudiments.)

El vicepresident la llegirà.

El vicepresident primer

«Punt tercer: presentar-se com a acusació popular, tal com dicta l’article 91 de la Llei 14/2010, dels drets i les oportunitats en la infància i l’adolescència, en tots els casos d’abusos sexuals a infants o joves, començant pel cas dels Maristes i el dels acusats per la productora pedòfila.»

La presidenta

Tornem a votar aquesta proposta, si els sembla.

Comença la votació.

(Aplaudiments.)

La proposta ha quedat aprovada per 72 vots a favor, 62 en contra i cap abstenció.

Proposta de resolució presentada conjuntament pel Grup Parlamentari Junts pel Sí, Grup Parlamentari Socialista, el Grup Parlamentari de Catalunya Sí que es Pot i el Grup Parlamentari de la Candidatura d’Unitat Popular - Crida Constituent. Aquesta... La seva..., perdoni, senyora Romero, la seva, que hem dit, encara no ve? (Rialles. Veus de fons.) Ah, d’acord, no passa re.

D’acord, doncs, comença la votació. (Veus de fons. Pausa.) Perdó, eh? (Pausa.) L’estem buscant, eh? És que no té títol en el guió. (Pausa.)

Els grups tenen coneixement de la que anem a votar? (Veus de fons.) No. (Pausa.) És la del TTIP, sembla? (Veus de fons.) D’acord. Doncs, ja està. (Veus de fons.) És..., doncs, votem aquesta, que fa referència a la TTIP.

Comença la votació.

La proposta sobre la TTIP ha quedat aprovada per 68 vots a favor (aplaudiments), 14 en contra i 53 abstencions.

A continuació votarem la proposta de resolució presentada conjuntament pel Grup Parlamentari Socialista i el Grup Parlamentari Catalunya Sí que es Pot, que és sobre els incompliments del Govern en relació amb el Ple per a l’emergència social i la reactivació econòmica, la gestió pública i la necessitat d’una resposta institucional.

Comença la votació.

La proposta sobre els incompliments del Govern en relació amb el Ple per a l’emergència social i de reactivació econòmica, la gestió pública i la necessitat d’una resposta institucional ha quedat aprovada per 135 vots a favor, cap en contra i cap abstenció.

Votarem ara la proposta de resolució presentada conjuntament pel Grup Parlamentari Socialista i el Grup Parlamentari de Catalunya Sí que es Pot sobre habitatges per a joves, increment de les ajudes al lloguer, rehabilitació d’habitatges, habitatges per a la gent gran o amb mobilitat reduïda i habitatges ocupats.

Comença la votació.

La proposta sobre habitatges per a joves, increment de les ajudes al lloguer, rehabilitació d’habitatges, habitatges per a la gent gran o amb mobilitat reduïda i habitatges ocupats ha quedat rebutjada per 37 vots a favor, 62 en contra i 36 abstencions.

A continuació votarem la proposta de resolució presentada conjuntament pel Grup Parlamentari de Junts pel Sí, Catalunya Sí que es Pot, Candidatura d’Unitat Popular - Crida Constituent.

(Pausa.)

Senyor Turull, per què em demana la paraula?

Jordi Turull i Negre

Perquè també voldríem que es llegís aquesta. I crec que en un dia com avui és molt oportú.

(Remor de veus.)

La presidenta

És la proposta número 2, sobre respostes a la judicialització sobre el dret a decidir a l’Estat espanyol. (Pausa.) Llegirem la part resolutiva? (Veus de fons.) D’acord, la llegirà el vicepresident primer.

El vicepresident primer

«Respostes a la judicialització sobre el dret a decidir a l’Estat espanyol.

»A. En els darrers mesos hem assistit als requeriments de la justícia espanyola a càrrecs electes per diverses expressions polítiques relacionades amb el dret a l’autodeterminació dels i les catalanes. És a dir, el dret a decidir democràticament el futur polític del país.

»B. El Parlament de Catalunya mostra el seu suport al president Artur Mas i als membres del seu Govern, Joana Ortega, Francesc Homs i Irene Rigau per les causes judicials obertes arran del procés participatiu del 9 de novembre de 2015.

»El suport a la presidenta i a la Mesa del Parlament en l’exercici de les seves funcions. I el suport a la Montse Venturós i a en Joan Coma i a tots els càrrecs electes i ajuntaments perseguits per haver aprovat mocions de suport al procés polític català, per exhibir l’estelada o per altres votacions produïdes democràticament al Ple municipal.

»El Parlament de Catalunya manifesta que en una societat democràtica no és concebible la persecució de càrrecs electes ni d’ajuntaments pel fet que les majories polítiques dels seus plens expressin les idees que considerin, democràticament.

»C. El Parlament de Catalunya expressa el compromís de defensar tots els càrrecs electes que estiguin amenaçats per les institucions jurídiques i policials de l’Estat espanyol pel fet d’haver-se expressat o haver permès l’expressió de qualsevol opció política democràtica.»

La presidenta

Passem a votar la proposta número 2, sobre resposta a la judicialització sobre el dret a decidir a l’Estat espanyol.

Comença la votació.

La proposta sobre respostes a la judicialització sobre el dret a decidir a l’Estat espanyol ha quedat aprovada per 83 vots a favor, 52 en contra i cap abstenció.

(Aplaudiments.)

A continuació votarem la proposta de resolució presentada conjuntament pel Grup Parlamentari Junts pel Sí i Grup Parlamentari Candidatura d’Unitat Popular - Crida Constituent. La proposta número 3, sobre el procés constituent 1.

Comença la votació.

La proposta sobre el procés constituent 1 ha quedat aprovada per 72 vots a favor, 11 en contra i cap abstenció.

A continuació votarem la proposta número 4, sobre el procés constituent 2.

Comença la votació.

La proposta sobre el procés constituent 2 ha quedat aprovada per 71 vots a favor, cap en contra i 12 abstencions. (Remor de veus.)

A continuació passem a votar... –si us plau, estem votant–, passarem a votar la proposta número 5, que és sobre el procés constituent 3.

Comença la votació.

La proposta sobre el procés constituent, apartat 3, ha quedat aprovada per 83 vots a favor, cap en contra i cap abstenció.

A continuació votarem la proposta número 6, sobre el procés constituent, apartat 4.

Comença la votació.

La proposta sobre el procés constituent, apartat 4, ha quedat aprovada per 72 vots a favor, 11 en contra i cap abstenció.

A continuació votarem la proposta de resolució presentada conjuntament pel Grup Parlamentari de Junts pel Sí i Grup Parlamentari Candidatura d’Unitat Popular - Crida Constituent, que és la proposta número 1, sobre referèndum, empara legal i garanties.

Comença la votació.

(Veus de fons.) Senyor..., havíem començat la votació. (Remor de veus i veus de fons.) Ah, és que l’havia demanada, senyor Espejo.

(Jordi Turull i Negre demana per parlar.) Senyor Turull.

Jordi Turull i Negre

Sí, volíem demanar que es fes lectura del punt c.

La presidenta

Del punt...?

Jordi Turull i Negre

Ce.

La presidenta

Cent..., ce.

Jordi Turull i Negre

Ce, sí, de Catalunya.

La presidenta

El vicepresident llegirà el punt c.

El vicepresident primer

Lletra c: «El Parlament de Catalunya insta el Govern a la celebració d’un referèndum vinculant sobre la independència de Catalunya, com a molt tard, el setembre de 2017 amb una pregunta clara i de resposta binària.»

(Alguns aplaudiments.)

La presidenta

Anem a votar la proposta número 1, sobre referèndum, empara legal i garanties.

Comença la votació.

La proposta sobre referèndum (aplaudiments forts i perllongats), empara legal i garanties ha quedat aprovada per 72 vots a favor, cap en contra i 11 abstencions.

(Persisteixen els aplaudiments.)

Si us plau, continuem amb el Ple –continuem amb el Ple. (Persisteixen els aplaudiments.) Si us plau, continuem amb el Ple.

Proposta de resolució presentada conjuntament pel Grup de Junts pel Sí, Ciutadans, el Grup Parlamentari Socialista i el Grup de Catalunya Sí que es Pot, que és sobre revàlides de la LOMCE.

Comença la votació.

La proposta sobre revàlides de la LOMCE ha quedat aprovada per 123 vots a favor, 11 en contra i cap abstenció.

I a continuació votarem la proposta de resolució transaccional que... (Remor de veus.) Molt bé. (La presidenta riu. Aplaudiments i Alícia Romero Llano demana per parlar.) Molt bé, senyora Romero..., ara. (Rialles.)

Alícia Romero Llano

Gràcies, presidenta, per la paciència.

La presidenta

No...

Alícia Romero Llano

He tingut molt d’ímpetu i...

La presidenta

No...

Alícia Romero Llano

...he hagut d’esperar una mica, ja ho ha vist.

La presidenta

Cap problema, senyora Romero.

Alícia Romero Llano

En tot cas, és per, en el punt 4...

La presidenta

Sí.

Alícia Romero Llano

...volíem treure l’última mitja frase. Si vol, li dic com ens agradaria que quedés.

La presidenta

Exacte.

Alícia Romero Llano

«El Parlament insta el Govern a posar en marxa, de manera urgent, el Centre de Formació Professional de l’Automoció de Martorell.»

La presidenta

D’acord. (Veus de fons.)

Alícia Romero Llano

No funciona, no, senyor Turull.

La presidenta

Doncs, votarem la proposta amb aquest canvi que ens ha dit la senyora Alícia Romero.

Comença la votació.

La proposta sobre el centre de Martorell ha quedat rebutjada per 61 vots a favor, 73 en contra i cap abstenció.

Els vull agrair, a tots els grups parlamentaris, aquesta sessió. Crec que ha estat una sessió molt, molt fructífera, molt productiva, i els vull agrair el respecte i, en fi... I crec que, gràcies a la senyora Alícia Romero, doncs, també hem tingut un moment de distensió. (Rialles i aplaudiments.)

Molt bona tarda.

La sessió se suspèn a dos quarts de vuit del vespre i cinc minuts.